Tulai Leitlun Lehpannak Ih Langsar Pawl - Chinland Today Media\nTulai Leitlun Lehpannak Ih Langsar Pawl\nDecember 11, 2012 11:49 pm·0 comments\nBawhlungsit le Boxing Thuhla\nLawrkhawmtu: Caleb L Ci Luai\nRecord Thar Thawn Spain La Liga Match 15 Nak Thlirsalnak\nZarhte zaan le Zarhpi zan pawl ih sitmi Spain La Liga Match 15 nak ah, leitlun hrang record thar tuahnak thawn team tum / tlunlam pawl cun nehnak an co hai. 1972 ah, West Germany rami football lekthiam Gerd Mueller cun, kumkhat sung ah a leknak team Bayern Munich le a ram West Germany hrangah match 60 lek in goal 85 a thun i, kumkhat sung ih ram le team hrang goal thun tambik sinak cu nei ringring tu asi. Leitlun football lekthiam le a hleice in hmainawr thiam le goal thun thiam zetzet an suak nan, Mueller ih record khum le lan theitu an um thei lo.\nCutin kum 40 sung cu a um ringring. Asinan, cui record,kum 40 sung zohman ih lan theilo le khum theilo mi cu Barcelona le Real Betis an sitnak ah, Messi ih thunmi goal 2 culn a lan / khum ta asi cu !!!!! Messi cun kan dung zarh hmaisa ah goal 84 thun in Mueller ih record lan cu a rak nai zet. Zarhpi zaan ih an sitnak ah Mueller ih goal a bangnak goal 85 nak le a khum / lannak goal 86 nak cu a thunlut ta riai. Kum 25 lawng asi lai ah leitlun record a tuahnak thawn pehpar in le a record a lan/ khumnak thawn Mueller cun, “ Record ka tuah mi cu kum 40 sung a um ringring ih, tu ah cun leitlun ih football lek thiambik Lionel Messi cun a run luah ta asi.\nTulai milangsar Messi\nTuihnu puai a neihlai mi ah a thun thei bet vivo asi ah cun, leitlun ah a thiambik asi nak cu reipi a tang ringring ding” ti in a lawmnak tongkam a tongsuak. Culawng hman silo, Barcelona club hrang ih La Liga goal thun tambi rak si ringring tu Cesar Rodriguez ih goal thunzat goal 192 khal a zat zo. Nikum ah khan, Barca hrang ih leknak zate ih goal thun tambik sinak cu goal 232 in a record a rak tuah zo ih, tutiang ah Barca hrangah goal 283 a nei zo.\nReal Madrid khal in an tummi Real Valladolid cu, Benzema ih goal 1 le Ozil ih goal 2 thunmi hmang in 3-2 in nehnak an co. Atletico Madrid khal in Deportivo cu 6-0 in an sawp ih, cutawk ah Colombia hmainawr Radamel Falcao cun goal 5 a thunlut. La Liga ih goal 5 thunlut neta bik hi Spain hmainawr hlun Fernando Morientes asi ih, 2002 kum ih Real Madrid hrang ih a lehlai ah a rak thun mi asi. Match dang ah, R. Sociedad 1-1 Getafe, Malaga 4-0 Granada, Osasuna 0-1 Valencia, Levante 4-0 Real Mallorca, Atletic Bilbao 1-0 Celta Vigo, Espanyol 2-2 Sevilla, R. Vallecano 0-2 R. Zaragoza an si.\nBarca cun points 43, A. Madrid cun poits 37, Real Madrid cun Points 32, Malaga cun points 25 hmu in hmai an hruai hai.\n2 Nak Ah Inter Milan Kaiso Thawn Italy Serie A Match 16 Nak Thlirsalnak\nPoints hmu tambik le hmaihruai rero tu Juventus cun, Swiss mi an laithai Lichsteiner in Minute 50 nak ih a goal mi hmang in Palermo cu an neh ruangah hmai anhruai vivo lai. 2nd le 3rd nak ih um Napoli le Inter Milan cu Milan ah an sit ih, Fredy Guarin le Diego Milito tei goal 2 hmang in 2-1 ih nehnak an co ruangah ah, Juventus ih hnuai ah points 4 ih mal in an kaiso thlang. Mourinho a um nawnlo hnu ih an cangsiatnak pawl cu tuikum ah an tuahthar sal ding ti in goal thuntu Milito cun a rel. AS Roma khal in, an captain Totti ih goal 2 a thunmi le a rual le 2 ih an thun mi thawn Fiorentinak cu 4-2 in an neh ve. AC Milan khal in Robinho, Gillet, Pazzini le El Shaarawy ih goalmi pawl thawn Torino cu 4-2 in an neh ve.\nEPL Match 16 Nak Le Van Persie Thlirsalnak\nVan Persie a rualpipawl tha pe lai\nTuizarh EPL lehnak ih mipi tambik ih an hngakhlap le thlirmi cu Manchester Derby asi. An hun sit taktak cu khat lam khat lam ball possession ngahtam ding in an tum. Cuti ih an sit rero lai, minute 19 nak ah Rooney cun mawitak in a thunlut ih, minute 29 nak ih a thunluh leh hnu cun Man U fan pawl ih au aw in bualrawn sung cu a khat thlang. Second half an vun sit ih Yaya Toure le Pablo Zableta in an goal ruangah an draw ding a bang ti in mipi ih an thlir rero lai ah 90+2 ah freekick Man U in an hmu. Van Persie cun ziangruangah Ferguson in a lei ti mipi hmuhtheih ih tarlangnak nei in, a sitmi bawhlung in Nasri ih ke a ngah hnu ah a kil mawizet ah Hart cang manlo in a lut.\nCuti ih an mantch a theh zawng ah Man City fan thenkhat field sung ah lut in le thil dangdang deng lut in meikhu thawn Etihad Studium cu a khat. Man City fan pakhat ih thil denmi ruangah Man U dungkham Ferdinand ih mitkil khal thisen a suak. Palik pawl cun zohfiahnak an nei rero lai. Ferguson cu, “ Hi can Man U manager ka tuan ih, tuini tluk ih ka thin phu khal a umlo., khatlam khatlam kan lek mawi zet ih, vanthatnak thawn points 3 kan hmu ngah cu ka di a riam nasa. Lektu zaten an cangtha zet. Fan pawl ih an thil den le an tuahmi cu a thalo zet mi asi” ti in match leh thluh ih interview nak ah asim. Mancini khal in, “ kan lektha zet nan kan vansia asi. Nasri ih a kekhai mi kha cu thiltullo tuk mi si in ka hmu. Cun, Tevez kha ding ding in a um lawk ih, a tlansal nak khan VPS hranga lamzin a onsak a bang” ti in a sim ve.\nA dang ah, Torres cun goal 2, Mata in goal 1 thun in Sunderland inn ah nehnak an va co. Torres ih goal a thun leh sal ruangah a lungawithu le, hmailam khal ah hmainawr tihnung asi vivo lai ding ti in Chelsea Interim Manager Benitez cun asim. Arsenal khal in Arteta ih penalty goal 2 hmang in West Brom cu an neh ve. Asinan, penalty ngahlo sehla an draw ding cu a si mai ih, an hmaisawr pawl in goal an thun a tul ih an zuam sinsin a tul thu leh, penalty an ngahnak ah Carzola cu a tluhrim ( dive ) asi ti ih puhnak ah, “Amah Carzola ka sut ih, ka tlan rero lai ah in dai ngah ih ka balance aw thei nawnlo ih ka tlu asi” ti ih asim thu khal Manager Wenger cun asim.\nLiverpool khal in West Ham inn ah Johnson, Joe Cole le Collins ( og ) pawl ih goal hmang in 3-2 in nehnak an co. Joe Cole cun tuitum ih goal an thun theisal ruangah ah a lungawi thu le, hmailam khal ah a zuam vivo tum thu asim. Gerard cun anmai lam ah rinlo pi in goal a thunlut ngah pang ve. Match dang ah, (Theih cia zomi cu asi nan), Newcastle United 3-0 Wigan, Everton 2-1 Tottenham, Aston Villa 0-0 Stoke City, Southamton 1-0 Reading, Swansea 3-4 Norwish, Wigan 2-2 QPR ( QPR hin match 16 tian an leknak ah, nehnak a neih hrihlo ruangah Season tan ihsin nehnak hmulo reibik club ti in sinak thar an nei).\n12 : Michu (Swansea)\n10 : Robin Van Persie (Man U)\n9 : Jermain Defoe (Tottenham Hot Spur).\nHmaihruai rerotu Bayern Munich cun Thomas Mueller le Mariao Gomez pawl ih goal pawl thawn 2-0 in Augsburg cu an neh ruangah hmaisabik ah an hruai vivo thei lai. Anmah naihbiktu Bayern Leverkusen le Dortmund team pawl cun an tummi an neh hailo ruangah ah Bayern Munich cun points 11 in a hlawih lai hai.\nPacquiao In Marquez Nehlo\nKan dung zarhte zan ah, Las Vegas ih MGM Boxing thongnak ah leitlun champion sinak neitu Phillipine mi Pacquiao cun a tum Mexico thongthiam Marquez cu, poit bang aw ih an thongawk rero lai ah rinlo pi in, Marquez ih thongnak cu round 6 nak ah pacquiao cun dawllo in, ziang theilo in a tlu ih, point bangaw, knocked out in a sung ta riai. CT Scan an tuahnak ah Pacquiao cun zianghman cu siatsuahawknak a nei lo. Pacquiao hin a thong tamsawn ih, Marquez ih hmai ah thi cu a khat nasa.\nNazi 2 sung thongawknak an theh zawng, Pacquiao a tluk cun a zohtu mipi pawl cu thawm nei nawnlo in an zoh hai ih, Pacquiao tho thei nawnlo cun mipi tamtak an au ih, tamtak cun uinak mihmai thawn Boxing thongnak cu an suahsan hai. Phillipine ram cun an ramti hminthatu ih thongnak cu an ram mipi zate deuhthawn in an rak zoh ih, an ram pacangtha a tluk cun zohman tong thei khal an um nawnlo. “Tuitum kan thongawknak ah, Marquez cun a titha ih in neh asi. Ka lungawipi zet. Thongawknak hi ka bansan lo ding. Ka cawl hahdam ding ih, thathar in ka ra sal ding. Tuitum kan thongawknak ah tha in petu pawl ka lugnawi zet. Ka nehlonak parah lawngte ngaithiam ka lo dil hai” ti in Pacquiao cun a sim.\nGermany Bundes Liga Champion Bayern Munich\nLeitlun Football Club Lianbik\nTreble Champion Naitu Bayern Munich\nUEFA 2014 Team Of The Year


China tilik ziaum lam a pan thei lo, an tikhuahpi a khing zo ruangah ralrinnak dar an tum - IHBURLEN\nChina tilik ziaum lam a pan thei lo, an tikhuahpi a khing zo ruangah ralrinnak dar an tum\nJuly 21, 2021 admin RAMLENG THUTHANG, THUTHANG 0\nChina ram laifang Henan ramkulh ah kum 1000 sungih vei khat hman an tuar dah lomi ruahpi bongbawhawr a sur ciamco ih ti a lik nasat tuk ruangah minung 16 hnakih tam an thi zo, tiah nikhua lam tuanvo neitu pawl in an sim.\nTui’ hnu ni thum lai Henon kiangkap ah ruah a cen thei lai, tiah an sim fawn. An khawpi minung 12 million umnak Zhengzhou City leihnuai tlangleng cawlhnak, tlangleng zin, motor lamzin pawl tidai in a khuh nasa. Tilik ruangah minung 16 lenglo an thi zo ih minung 500 hrawng hmun him lamah hruai an si.\nMani tlawngkainithum 20, 7, 2021 ah social media ih an tarlang vek asile leihnuai tlangleng cawlhhmun cu tilipi ah a cang. An khawpi Zhengzhou khal peng 400 vuakvel cu tidai 617.1 in a tuam, ti a si. An rel vivo dan ahcun tui’tum ruah cen ruangih tilian hi kum thawngkhat sungah vei khatnak lawng a si, an ti.\nRuah sur in banzai a rel thei lo ruangah Henan ramkulh runhimtu le nikhua lam hnatuantu pawl cun ralrinnak sangbik an pe thlang.\nCucu ziang a si ti le People’s Liberation Army minung 7 million umkhawmnak Luoyang khawpi ih Yihetan dam (Tikhuahpi) cu meter 20 hrawng a kek zo ih ziangtik lai khalah bal thei a si, tiin ralrinnak an pe zo.\nHimi ruangah PLA ih ralkap hmunpi lam cun tikhuah a bal tikih tilik a thlen pang caan ah ziangtin runhimawknak kan peaw thei ding, tiin timlamnak an neicia zo.\nChina hi kum tin ruah a cen ih ti a lik thei zet.\nOxygen lei ih an leimi Gas a rak si, mina a thih phah\nA rualpi in na ngaihzawng a lo lonsak caan ah…


Solomon le Fimnak Hawltu Unau Thum -\nSiangpahrang Solomon ih fimnak thuhla cu hmun tinkim ah a darh vivo ih, mi tampi cu fim sinsin beisei in a hnenah an ra ttheu. Cui’ minung pawl lakah unau thum khal an tel ve. Jerusalem ah an ra ih, siangpahrang inn ah hna an ra ttuan. Kum khat sung an um ih, fimnak an ngah beisei in Siangpahrang ih ttongkam cu an ngai ringring ttheu.\nAsinan kum khat a kim tikah an lung a tling lo. An lakih pakhat in, “Kum khat pumhlum hinah kan um zo nan ziang fimnak kan ngah? Zianghman!”\nCuruangah siangpahrang hnenah an hnattuan ban siannak dil in an innsang hnenih tlung ding ah an ruatcat.\nSolomon in an dilnak cu a siansak ih tlun ah, laksawng pakhat pek a tiam hai. “Rinumte’n ka hna nan ttuan hai. Curuangah nan pathum in sui dip khat cio simaw, thuron pathum simaw, pakhat sangsang ka lo pe hai ding. Ziang nan hril ding?”\nUnau thum cun ziang kan hril ding tiah an relkhawm. A netnak ah sui dip khat cio la ding in an hril. An sui dip cu an rang parah an ret ih, Jerusalem khawlipi ihsin an poksuak.\nAsinan an feh hlat man hlan ah an nautabik Jacob cu a cawl ih, “Ziangsi kan tuah? Siangpahrang Solomon hnenah fimnak ngah ding in kan ra. Asinan a fimnak tthenkhat in hlawm tum cing in, sui lamlam kan hril lala fawn. Kan ti sual lawlaw a si! Kan kir sal tengteng a ttul,” a ti.\nAsinan a u le pahnih cun an hnihsan men. Curuangah Jacob cu amahte’n siangpahrang inn ah a kir sal. Cule, a sui dip cu thuron pathum thawn thleng sal ding in Solomon hnenah zangfah a dil.\nSolomon cun, “A ngah tuk. Asile, na tiar aw maw?” a ti.\n“Ka tiar aw. Siangpahrang Bawipa.”\n“Thuron pakhatnak – khual na tlawn tikah zingpit khawfing cat ihsin pok aw. Asinan ni a liam hlan nazi malte duh ah cawl ttheu aw. Cutin na tuah asile, riahnak hmunhma, zanthing le tidai hawlnak can ttha na ngah ding ih, na rang hrang khal ah hramhring einak can ttha a um ding.\n“Thuron pahnihnak – Ti a lian mi tiva cu tan lo in, tilian a reh tiang thinsaute’n hngak ttentto aw.\n“Thuron pathumnak – nunau pakhat hnenah thuthup va sim hlah. Na nupi a si hman ah sim cuang aw hlah. Awle, cumi cu ka thuron pathum an si ih, na thei thluh zo.”\n“Ka lungawi, siangpahrang bawipa.”\nJacob cu siangpahrang inn ihsin a pok sal ih, a unau pahnih dawi man ding in manhlap zet in rang thawn a tlan. A va dawi man hai tikah a unau pahnih cun a ngah mi thuron pathum cu theih ve an duh zet. Asinan Jacob in a sim duh hai lo. “Ka ngah mi fimnak cu keimai hrang lawng ah a si. Nannih khal in nan hril mi sui nan ngah kha,” a ti.\nA u pahnih cun Jacob cu an ngaih vak lo. Asinan an pathum in an khualtlawn cu an peh tlang hai.\nSimlam a si tikah Jacob in thuron hmaisabik a vun mangsuak ih, “Hitawk ah cawl in kan riak pei. Hitawk ah zanthing le tidai an um ih, rang pawl hrangah hrampi khal an um,” a ti.\nAsinan a u pakhat in, “Aa aw hlah. Khua a thim hlan ah peng nga kan feh bet thei lai,” a ti.\nJacob cun, “Kei cu hitawk ah ka riak ding,” a ti thotho.\nA u pahnih cun, “Nangmai’ thu a si ko,” an ti.\nJacob cun a unau pahnih an feh liam lai cu a zoh cuahco hai. Cu thluh ah zanthing a hawl ih meisa a muah hnu ah, riahbuk a sak. Cu thluh ah a itthat.\nA u pahnih cu an feh vivo. Asinan khua a rung thim tikah thingkung le hrampi umlonak tlang hrap kawlh rialrial ah an thleng ti an hmu. Asinan khua a thim zo ruangah cutawk ih riah lo theih a si nawn lo.\nZan lai ah vur thlipi a ra hrang. Curuangah meisa hlum ai ding nei lo, le beunak buk nei lo ih um Jacob ih u pahnih cu khawsik lakah an thi.\nA thaisun ah Jacob in a u pahnih ih ruak cu a ra hmu. A u le cu a ttah rero ih, an at ruangih thihnak an ton ruangah a ning a hang zet fawn. A ttah thluh hnu ah a phum ta hai ih, an sui dip pahnih cu a rang parah suang in a poksuak sal.\nTawkfang a feh tikah tiva pakhat a tong. Tihna lam ih vur an zup rero ruangah tidai cu a lian zet. Thuron pahnihnak a vun mangsuak ih, tiva kiangah riahbuk tuah in, tilian a reh ding can a hngak.\nCuti ih tilian reh ding a hngah lai ah rang to in sumdawng pahnih an ra thleng. An rang parah cun sui dip an phur hai. Jacob in tiva cu tan lo ding in a dawn rero nan, duh cuang lo in tiva cu tan an tum. Cutikah tidai in rang par ihsin a fen thlak hai ih, an pil that.\nJacob cun tilian a reh tiang a hngak hnu ah tiva cu a tan. Sumdawng pahnih ih sui pawl cu a la ih a rang parah suang in a feh vivo.\nA netnak ah an khua a va thleng. A mo pahnih an ra ih an pasal thuhla an ra sut. Jacob cun a u pahnih parih thilthleng cu relsuah har a ti tuk. Curuangah annih pahnih cu Solomon hnenih fimnak zir bet ding in Jerusalem ah an um hrih tiah a sim hai.\nCumi zan ah Jacob cun sui pawl cu a nupi a hmuh. A nupi cu mangbang in a mit a phaw keke thluh. “Ziangtin na ngah?” tiah Jacob cu a sut. Asinan Jacob cun thuron pathumnak a vun mangsuak ih, sui a ngah dan cu a sim duh lo. “Thuh tengteng ttul mi thuhla a si,” ti lawng a sim.\nJacob cun a ngah mi sui thawn loram, sabit hmuan, ran rual pawl a lei ih inn thar a sak. Asinan a nupi in sui a ngah dan cu sim ding ah a turhnawh ringring. A netnak ahcun Jacob in a ning tuk thlang ih, thuhla kimcang in a sim lawlaw.\nCule, ni khat ah Jacob le a nupi an to aw ih, Jacob in ka lo vaw ding tiah an hro. Cutikah a nupi cu thinheng zet in, “Cuti asile na u pahnih na that hmaisa ih, tu ah kei i that ding tinak maw?” tiah ring zet in a au.\nCui’ aukio cu an venghnen ih um Jacob ih mo pahnih in an rak thei. Curuangah Jacob cu tualthattu ah an puh. Thutthentu hnenah an hruai ih, a sual a si ti’n thu an tthensak ruangah thih dantatnak pek ding a si. Jacob cun beidong zet in Siangpahrang Solomon hnenah a thuhla ngaihtuah sak sal ding ah a dil.\nSiangpahrang Solomon hnenih an hruai thlen tikah, Jacob cun an tonawk netabik ihsi thilthleng zate’n a sim thluh. Solomon cun a sim mi cu a zum ih thlah zalen ding in thu a pe.\nSolomon cun, “Asinan thil pakhat cu a um. Na neihsiah pawl kha na mo pahnih tla na hlawm a ttul ve lo sawm?” tiah a ti.\n“Ka hlawm hai ding, siangpahrang bawipa,” tiah Jacob cun a sawn. Cu thluh ah lu kun in siangpahrang cu upatnak a pe ih a fehsuak zik.\n“Aw, siangpahrang bawipa.”\n“Ka lo pek mi thuron pathum cu sui tluk in a man a khung ko lo maw? Mifim cun a pathum in pelh lo te’n a thlun ttheu sokhaw.”\n“A si, siangpahrang bawipa. A harsa zawng in ka zir ngah rori a si.”\n“Neta ahcun lamzin olsam sawn thlun aw. Lamzin olsam sawn cu khami thuron thlun mai kha a si.”\n“Awle, siangpahrang bawipa.”\nCuti’n Jacob cu a netnak ahcun fimnak ngah in siangpahrang inn ihsin a tlung.\nPrevious Post: SAC Ralbawi cu Meithla le A Chungkhar dihlak he CDF Sin in CDM an luh\nNext Post: Bei Dong Hlah – Hugh Miller Herr


HONGKONG DOT 2 BUS LET 19 THI – Times Of Chinland\nHONGKONG DOT 2 BUS LET 19 THI\nHong Kong khawpi ih dot 2 Bus pakhat a tluk ruangah mi 19 an thi tiah theih a si.Himi hi Hong Kong khawpi taipo lamzin pi ah tuini February ni 10 ih Bus Dot 2 tluk ruangah mithi lawng si loin hriamhma ngahtu khal tampi an um.Runsuahnak hnatuantu pawl cun Bus tlu sungih tang khualtlawngtu pawl cu phorhsuak dingin thazang an suah ciamco ih Bus sungah mi ziangzat an tanglai tihi theihfel a si hrih lo.\nHi Dot 2 Bus tluk ruangih thitu cu mipa 15 le nunau 3 a si tiah Police cun an sim.Thuthang pakhat ih tarlang dan ahcun hriamhma ngahtu hi a malbik mi 50 an um ti a si.Hi Dot 2 Bus cu Sha Tin Lamzin kel ihsin Taipo lam ih a kel zawngah a tlu mi a si.Bus tluknak thuah thu felfai zianghman theih a si hrih lo.Hong Kong ah tuvek ih Bus accident hi theih ding a malzet ih Hong Kong cu Leitlun khawpi lakih Transport neitha lam ih siar mi an si.\nTuhlan 2003 kum ah Dot 2 Bus pakhat le Truck pi cu Lilawn parah an pah aw ih an 2 in Lilawn hnuaiah an tla.Cuitum ah mi 21 an rak thi.2008 Bus accident khalah mi 18 an rak thi thotho.Hong Kong ih Longpi pakhat le Mi phurtu Longte pahawknak ruangah 2012 kum ah mi 39 an rak thi dah.\nHLAWHMAN PEK LO RUANGAH THAT(Rapthlak nasa)\nSALAI TUMRUH IH AUAW


“Mipi Kilhimtu Pawl Ka Kai Thluh Ding” Tin Hrosuangtu Veng Lal An Kap That – Meifar\n“Mipi Kilhimtu Pawl Ka Kai Thluh Ding” Tin Hrosuangtu Veng Lal An Kap That\nYangon ramkulh, North Dagon Township, 31th vengsung ih um inn 100 veng lal ṭuanlai in “PDF pawl ka kai ding” tin a hringhro ṭheu ih December 13, 2021 zinglam nazi 10:00 hrawngah meithal in vei 12 an kap ih a thi.\nAn inn hmaiah a to ih, culaiah bike thawn phuraw mi pathum cu an inn hmaiah an cawl ih meithal in an kap ciamco. Tualsung mi pakhat in, “PDF pawl ka kai ding tin hro a suang, tuizing ah meithal in an ra kap.\nVei 12 an kap nan a thi lohli lo, siizung lam tlanpi dingin tim an tuahawk rero lai lamzin ah a hnukcat” a ti. Inn 100 veng lal ṭuantu cu U Tin Hla a si ih a taksa pum ah meithal kahnak hliamhma a tuar.\nKan dung thla sungah an vengsung ih um ralkap zung ah bomb a puak ih hliamtuar an um, bomb puak ruangah vengsung mino ṭhenkhat khal an kai.\nRamlak Ih Um Raltlan Nauhak Kum 5 Mi Cu A Liphiat Thutthi, A To Thei Lo Ih A Ṭong Thei Nawn Lo >>>


Meisa Aamahkhan - Chinland Today Media\nDecember 14, 2012 11:24 pm·0 comments\nBible Siar Ding: 2 Peter 3:14-18\nKan Bawipa le in Runtu Jesuh Khrih zaangfahnak le Amah theihnak sungah tthang vingvo uh.\nZiangtikah a netabik na meisa aamahkhan policy na leimi ca na siar – a ngaingai in teh a thok in a cem tiang veikhat tal na siar suak thluh dah maw? Mi tamsawn cun hih policy cu kan lei ih file sungah kan cep, kan hman taktak ttul dingin khal kan ruahsan lemlo.\nMi hrekkhat pawl in rundamnak cu meisa aamahkhan policy an neih vek fang in an ruat ttheu. Biakinn pulpit hmai ah feh in thla an cam ih cumi in an thih tikah an nun a hum ding ti’n an ruat. Cumi ni ah “meisa aamahkhan ca” an ret vekin hell ram feh nawn loih hrial thei dingah an ruat aw.\nPathian ih in pekmi rundamnak laksawng in Amah thawn tthen aw nawn lo ding le hell ram tla lo dingin in runhim, asinan cumi hnakin a uak deuh hrih. Pathian in hremhmun tla lo dingin in rundam, ziangahtile sualnak sungin in ruun. Khrih sungih kan neihmi rundamnak in kan nunnak sungih sual thuneihnak huham zate a siatbal thluh ih Pathian thawn thianghlim teih pawlkom aw ih nung thei dingin in tuah. Bonus in pek betmi cu sual thutthennak sung ihsin in rundamnak hi a si.\nRundamnak cu atu rori ah Rundamtu thawn kan pehzom awknak hi a si. Kan rundamnak cun nitin atak ih tontehnak in neihter ih A Thlarau kan sungih hnatuantu thawngin Amah bang deuhdeuh nun in neihter.\nA ngaingai ti ahcun meisa aamahkhan policy nasabik in pek a si.\nKa Pa, rundamnak thawn mil aw loih ka nunmi in ngaithiam hram.\nTuni ah sual huham ihsin luat thei dingah ziangti’n Bawipa ka hngatsan thei pei?\nSangvut vekin rial, Sui vekin khoh


Ram Sung Mi Pawl Harsa Tuar Sin Sin - Chinland Today Media\nRam Sung Mi Pawl Harsa Tuar Sin Sin\nDecember 17, 2009 2:31 pm·0 comments\nEditor: Ram sung thuneitupawl in tlawngtapawl hrang sumpai a bawmnak a mal ter sinsin ruangah nauhak tamsawn cu tlawngkai theinawnlo in an hmailam caan cu ruahsannak um nawnlo in an khawsa rero.\nInternational Trade Unions Confederation (ITUC) ih report peknak ah ram sungah ralkappawl in nauhakpawl ralkap ih lut ding ih an fial tuk ruangah khawte ih nauhak tampi cu a relhna ah an nihlawh ih hleiah a tufang ah nauhak ralkap tuan mi 70,000 lenglo an kim zo tin an phuang bet.\nKawlram acozah cun hardamnak zatopawl hrang le fimthiamnak lamih sumpai a pek suah theu mi cu pe suak duh nawnlo in ralkappawl hrang ah tamsawn a pek sawn thu le mipi pawl a nini in ei ding an neih nawlo thu ITUC reportnak ah ngan tel a si.\nKan dung kum 2006 ihsin kawlram ah harsatnak nasa sinsin in a thleng ih nauhak tampi ralkap ah duhlo cingih luh ter an si ih hleiah mipi pawl ih sumpaileilawnnak lamzin pawl khal kharhsak an si ruangah mipi tam sawn cu dollor 1 hman nei lo in an khawsa ih hlei ah nauhak khawte ih um pawl 5-13 tiang tlawngkai theiloin an um.\nBrazil Ram Ih Hlawhhlang Pawlin English Zir\nWorld Trade Center Ih Nunnak Liamtu Pawl Hngilhlonak Tuah


Myanmar Mipi Hrang Korea Actor Lee Seo Ho Khal A Ausuak Ve – Meifar\nMyanmar Mipi Hrang Korea Actor Lee Seo Ho Khal A Ausuak Ve\nJune 1, 2021 admin Leitlun 0\nMyanmar ramsung um mipi pawl in ralkap cozah an do rero lai, ramleng ih um pawl khal an theinak zawngin an rak cangvai rero lai. South Korea ram ih um Myanmar mipi le Korea mipi pawl tangkhawm in duhphorhnak an neitlang.\nMay 31 sun ah Korea khawpi Seoul ih Chinese Embassy hmaiah duhphorhnak an nei ih Koran actor hminthang Lee Seo Ho khal a telve. Kum 34 mi Lee Seo Ho cu hlasakthiam, actor le fashion model ṭuanlai a si.\nDuhphorhnak an neih lai cu a facebook cahmai ah live a thlah ih an zuk pawl khal a tarlang. Myanmar mipi khalin lungawi thu an sim ih The Irrawaddy Lifestyle thuthang ah a thuhla cu tarlang a si.\nLee Seo Ho in “Myanmar mipi dothlennak cu thazang ka pe, Korea mipi in Myanmar mipi nunnak liamtu pawl kan lo hngilh nawn lo ding. Myanmar ram hrang nunnak hlu zet hi liam nawn lo hram seh. Myanmar dothlennak neh hram seh” tin a tarlang.\nMipi In ‘Zalennak Kan Ngah Hnuah Thin Zar Wint Kyaw Cu Tu Hnakin Thazang Kan Pe Sinsin Ding’ An Ti\nRalkap In June 1 Ihsin Nauhak Tlawngkai Ding An Ti. Falam, Hakha Le Kalaymyo Ah Tlawngkai An Um Lo


Delhi ihsin Bengaluru lam pan mi Vanzam par ah numi pakhat in naute nei suak | Falam Online Media\nOctober 7, Delhi ihsin Bengaluru lam pan ih zuang mi IndiGo 6E 122 Vanzam par ah numi pakhat in fapa te a hring.\n“Delhi ihsin Bangalore lam pan mi flight 6E 122 vanzam par ah numi pakhat in a neih cuu hrih lo mi fapa te cu tluang zet in a nei suak” tiah IndiGo vanzam ih ṭuanvonei mi pakhat in Hindustan Times hnen ah a sim.\nVanzam tovetu mi pakhat khal in “Bangalore lam pan mi Vanzam @IndiGo6E 6E 122 ah numi pakhat in fapa te tluang zet in a nei suak. Vanzam ih hnṭuan pawl uar an um zet. Caan reilo te sungah Vanzam sung cu siizung ah an can ih naute ṭap awn kan thei. Vanṭhatthlak zetin Vanzam totu lakah Dr pakhat a rak tel ve. Amah in a buaipi ih naute cu tluang zetin a paing ta” ti`n social media ah a ngan.\nSeptember thla khal ah Cairo ihsin London lam pan ih zuang mi EgyptAir flight MS777 Vanzam par ah passenger Hiyam Nasr Naji Daaban in naute a rak hringsuak dah.\nLamziin lailak ah a pum na thut ih Germany, Munich lam ih an ṭumpi tum lai fangah naute a hring suak.\nEgyptAir flight in lungawipinak ca an tarlang ih Vanzam par ih suak mi naute cu Munich khua lam pan mi EgyptAir flights hmuahhmuah ah a dam sung a lak ih to thei dingin an tawlrel sak thu an tarlang.\n← Falam khuasung ah Covid 19 mina pakhat hmusuak\nHakha, Hausang va ah Mithi ruak an sar – VIDEO →\nZahmawh rimnam Khua hmin vehvaitu nei tam tuk cu A hmin an thleng phah thluh


Thiisen ih Huham - Chinland Today Media\nApril 12, 2012 1:04 am·0 comments\nHiti’n a tuah tikah A tumtahmi cu Amah a thihnak ihsin thihnak parih thuneitu Satan kha a siatsuah ih, cuticun an nun sung hmuahhmuah thih ttih ah sal bangin khua a sami pawl luatter dingah a si.\n– Hebru 2:14-15\nBible Siar Ding: Hebru 2:1-18\nPathian in na theih dingih a lo duhsakzetmi cu nangmah hi a Fapa Jesuh ih thiisen sunglawi in tlenmi na sinak, dingfelnak sungah hrin tharnak thawn thlenter na sinak, thimnak ihsin tleunak sungah thlengh na si zonak, le Satan huham cahnak sungih khummi dinhmun ihsin Pathian uknak sungih thlenh zomi na sinak theih fiang ding hi a si. Hih a sunglawimi Jesuh thiisen ih rundamnak hin Satan uknak sal sung ihsin a lo luatter dingih Khrih thawn a rocotu ah a lo tuah ding. Himi hi Khrih sungah ro sunglawi kan comi cu a si. Pathian sunglawi seh!\nJesuh cu taksa in a phuanglang aw ih khawsia khuavang ih hnattuannak pawl a siatbal thluh. Pathian in Amah zumfektu a fahniang le pawl cu nehtu in siter ih a nasazetmi Amai’ huham in sualnak ih huham siatter theinak thazaang in pek. Kan nunnak a tharin in thlengh sak ih dingfelnak a duhtu le sual a huatu ah in canter. Mi thianghlim ah in canter, Thlarau Thianghlim huham in Pa cu Fapa Jesuh sungih a um vekin Pathian cu kan sungah Khrih thawngin a um thei a si.\nKhrih ih thungainak (obedience) nun ruangah Khrih zumtu pawl cu Pathian fa sinak kan co ve a si, timi hi nan theih fiang dingah ka lo duhsakzet. Ca Thianghlim ih simmi hi hngilh hlah uh: “Pathian ih Fapa a si ko nain Pathian ih thungaitu (obedient) si dingah harsat tuarnak ihsin a zir a si” (Hebru 5:8). Bible na siar asile Jesuh cu leilung tlun ah a um duak na’n hih leilung ih taa a si lo zia na hmu fiang ding.\nCumi cu duhnungza – vanlam sunlawinak a si – sersiam thar ih huham, Ai-awh thihnak zumnak thawngin dingfelnak sungih hrintharnak a si. Cumi cun na nunnak a lo thlengh sak dingih Jesuh Khrih sungah na um thei ding. Cule nehnak huham, kilven theinak le khahter theinak huham a si zia na thei dingih minung taksa pum na keng hrih ko na’n Thlarau Thianghlim ih ukmi na si zia na thei aw ding.\nDuhdawtmi zumtu unau, Thlarau Thianghlim ih maksaknak, sunlawinak le mawinak sungah nunnak tlamtling nei dingin atu Khrih hrangah pumpe in nung ve thlang aw!\nRinhlelhnak lamzin suahsan in Zumnak ih Nehnak lamzin zawh thlang aw!\nSualnak Nathrik Virus


Benjamin Sum Na Inn Na Thleng Hrih Lo – Chin World News Evening\nBenjamin Sum Na Inn Na Thleng Hrih Lo\nJanuary 6, 2020 Salai Van Theihtlei\nBENJAMIN SUM ! NA INN NGAI NA THLENG HRIH LO. Myanmar Idol Runner Up Benjamin Sum cu tusunah a tlung ti thu ka theiih, ropi zetin nan hmuak ti tla ka thei. Asinan Airport lawngah si lo vin nan hmuahnak video a phunphun ka vun zoh tikah a sunglawi ka ti nasa ih, khatlamah hi thu hi ka thinlungah a hung umih post ka ra tuah. Siar suak ta locun comment awi lo aw. Tui hlanah Henry C. Morrison timi America mi cun Africa ramah Missionary hna tuanin a rak um. Missionary kum 40 a tuan hnu cun an khua le ramih tlung dingin a sungkhat unaupawl le kawhhran mipipawl cu a theihter hai.\nTicun an khaw pan cun a feh vivo. An khua a thlen zawngah lawngpi tum tak ihsin a vun suak cu mipi tamtak hin mi hmuah an neiih an rak phul celcel hi a va hmu. Asinan a mah hmuaktu an um loih mak a ti zet. A mangbang in Lawngpi hnatuantu pakhat cu a hei sutih cupa cun “Ka pu, hi lawngpi ah hin kan ram USA president Theodore Roosevelt khal a to veih na sungkhat unaupawl le na kawhhran pawl khal cu president hmuahnak ah hin an tel ve a si ding” ti’n a sawn.\nHenry Marrison ih thinlung cu fei sun bangin a na ih a lam hruaitu Bawipa Pathian hmaiah a vuiih riahsia zetin hitin thla a cam. “Bawipa, Roosevelt hi ka tlawngkaipi a si. A nih hnakin ca khal ka thiam thei. Kan tlawngah pakhatnak cotu ka si laiah Roosevelt cun pathumnak a co ban ceu a si ti na theih kha.\nTu ah hin kei hnakih ca thiam theilo sawn le na hna tuannak hnakih leitlun politics buaipi sawntu cu mi tampiin an sunlawih ih an ra hmuak. Kei cun, ka ropitnak ding le ei le in ka hawlnak dingpawl khal fehsanin na thu vekin Africa ram lamah hreum tampi tuarin na hna ka tuanih kum 40 sung rori nangmah ruangih retheih zonzai ka ton hnuih ka ra tlun sun khalah hmuaktu khal nei loin ka umih, kum 40 sung rori na lakih ka rinumnak cun ropitnak pakhat hman a nei ban lo hi ka thin a na ih na parah ka vuivai rori a si” a ti.\nCutiih Bawipai hmaiih vuivainak mitthli le thlan ti tla cing cun ni sa lakah a thirkuang cu a pu zo si loih hri thawn nuam teten a hnuk phahphah rero. Thinheng le riahsia mangbangih thla a cam theh veten “Henry, na mitthli a tla maw si!. Na tap maw? Lei le van uktu si hman nungna ka lamzin le ka tuarnakpawl cu na hngilh zo maw! Ziangah na vui? Roosevelt cu khawvel mi a siih khawvel ta a si, khawvel in an cawimawi ding a siih khawvel nawmnak zaten a ta si ding khalin a thiang ho khaw.\nNang lawng te hi khawvel cu na khualtlawnnak ram le mikhual ih na vah tawihnak ram men a siih, nehhnu na inn na ra thlen tiklen van mipi siar cawk lo ih tamin sunlawihnak famkim zet thawn sunglawi zetin an lo hmuak ve ding. HENRY, NANG CUN NA INN NA THLENG HRIH LO ti’n a thinlung ih thu a ra um thut cu hreum a tinak le a tuarnakpawl ruangah vuivai nawn loin hlawhtling zetin a cân a hmang liam a si.\nBenjamin Sum! Hi ka ca hi in rak siarsak ve aw la, tui tumih lo hmuaktu hi aite sinnak men a si ti theiin na inn ngai na thlen tikah cun tu hnakin sunglawi le ropiih lo hmuak dingin zuam sin aw tiin na hrang sa duh ka thah. Ka lungawi. Credit: Salai Medal-Pui Tuallawt Emem (Falam Today Media)


PT 22 Flap pawl update w pricing...SOLD OUT! - Aircraft Related - International Ryan Club\nPT 22 Flap pawl update w pricing...SOLD OUT!\nAugust 1, 2020 in Aircraft Related\nDown to my last one 11/06/2020....$250.00 plus 8.30 ship


Na zi1 lawng:Nau a puai man’Na zi pa1 hnu ah nau a ngei cawlh’Doctor te an khuaruahar dih. – Onlinenungak\nNa zi1 lawng:Nau a puai man’Na zi pa1 hnu ah nau a ngei cawlh’Doctor te an khuaruahar dih.\nBy bawi bawi on July 22, 2020\nIndonesia nunau pakhat in ‘nazi 1 sung lawng nau ka pai ih ka hring hngal, thlatin thi khal ka nei lai’ a ti.\nTasikmalaya khua ih um kum 28 mi Heni Nuraeni in fa 2 a nei zo, a pathumnak ding naute cu nazi 1 sung lawng nau ka pai a ti ruangah tualsung thuthang latu pawlin hmaiton thusutnak an nei.\nHeni Nuraeni in ‘Sunkhat cu keimahten innsung ah ka um ih ka pum a cang rero ruangah ka pa tei inn ah ka va feh. Ka pa tei inn ka thleng zawngah ka pum a naa ciamco ih nau ka hring hngal,\n‘Ka pum sungah nazi 1 sung lawng naute a um ti ka theifiang tuk. Thla 9 sung thi ka nei ringring ih nau ka hring hlante khalah thi ka nei lai.\n“Pathian ih thlausuahnak ka co a si bik’ a ti. Social media sungah a thuhla cu a darh ciamco, Bandung’s Hasan Sadikin Hospital, Dr Ruswana Anwar in ‘Naupai ṭhenkhat cu an theiaw lo, naupai 25,000 lakah pakhat hrawng cu an theiaw lo ṭheu.\n‘Thlatin thi ka nei lai a ti cu zum a har deuh si, asinan a sunglam hnaṭuan dan a diklo ruangah tla a si thei. Nazi 1 sung lawng naupai cu a cang thei lo’ a ti. (Ziang ava si khalle an nufa in an dam ṭha ti kan thei ih kan lungawipi thotho a si)\nA tang hi Donald Trump kong asi:


Thukam nak pathum a la ih Pathian hna tuan tu pawl zung ih tuan vo a nei tu Cardinal in thla cam nak thawn harh dam nak ral ring dingah Pathian hna tuan pawl hnen thu cah nak 18.3.2020 | Radio Veritas Asia\nThukam nak pathum a la ih Pathian hna tuan tu pawl zung ih tuan vo a nei tu Cardinal in thla cam nak thawn harh dam nak ral ring dingah Pathian hna tuan pawl hnen thu cah nak 18.3.2020\nThukam nak pathum a la ih Pathian hna tuan tu pawl zung ih tuan vo a nei tu Cardinal in thla cam nak thawn harh dam nak ral ring dingah Pathian hna tuan pawl hnen thu cah nak\nHarh dam nak hrangah tum tah in kawh hran upa pawl le ram pi ih lam hmuh nak pawl thlun ding ah le thla cam dingah thu kham nak pathum a la tu Pathian hna tuan pawl pawl kom nak thawn peh par in Pope zung tuanvo nei tu Cardinal Joao Braz de Avis ihsin Pathian hna tuan pawl hnen ah a forh fial asi.\nRam pi pakhat sinak khal in pawl kom pakhat ih pawl kom sungtel pakhat sinak khal in a pakhat nak ih tuah thei mi thu cu mai harhdam nak hrangih ruah sak tu biak nak lam ih upa pawl le ram upa pawl ih lam hmuh nak pawl kha thlun ding in tiin Cardinal in March 18 niah Pathian hna tuan pawl hrangah a suah mi ca ah a cah ta asi.\nHimi harsat nak tik cu caan pah thei dingah bawm tu zaten lung awi thu sim nak thawn a hleice in thlacam sak ding asi. Rampi thu nei tu pawl, hmuh nak a phun phun ihsin harh dam nak lam ih mifim pawl, nun can lam zingzoi nak hna tuan tu pawl cu kan thla cam nak thawn sup nak sung ah tel ringring tu pawl an si. Thla cam nak, sup awk nak, sual thlah nak le duh dawt nak hna tuan nak pawl cu hitivek har nak tik cu caan pah suak thei ding in a tha bik mi hriam hrei pawl an si.


Thlipi le tisuar a tho, Zesu kai tho aw! - Hre Mang\nThlipi le tisuar a tho, Zesu kai tho aw!\nThlipi le Tisuar A Tho: Zisu Kaitho Aw!\nMt. 8.23-27(Mar 4.35-41; Luk 8.22-25)\n(Chin Christian Church, Indianapolis, IN, USA, Sunday service ah thusimmi asi).\n"Jesuh cu a dungthluntu pawl in an thlun ih long sungah an lut. Rinlopi-ah thlipi a huk ih long cu a pil zik. Asinain Jesuh cu a itthat. Dungthluntu pawlin an va tthangih, “Bawipa, in run aw! Kan thizik thlang a si,” tiah an ti. Cutikah Jesuh cun, “Ziangah so cuticun nan ttih? Nan zumnak a va mal so!” tiah a ti. Cule a tho ih thli le tilet cu dai dingin thu a pek; hmakhatte ah tili cu daitein a um sal. Mi hmuahhmuah an mang a bang ih, “Hi pa hi ziang bangtuk minung so a si? Thlipi le tilet hman in a thu an ngai!” tiah an ti."Thuhmaihruai:\nZiangruangah zumtu pawlin harsatnak kan tawng? Harsatnak kan tawn tikah kan zumnak cu khui ah saw asi? Kan zummi Zesu Khrih cu ziangvek Pathian (milai) saw asi? Kan Pathian kan thei taktak maw (Do we realy know our God)? Kan nitin nunah kan kiangah Zesu a itthat lai maw? Kai tho thlang aw!\nHarsatnak:Ziangruangah zumtu pawlin harsatnak kan tong?- Harsatnak cu zumtu siatsuahtu ding a si lo- Harsatnak cu Pathian thawn in nai ter tu, Pathian loin kan nung thei lo asi ti intheihter tu sawn asi- Harsatnak cu milai sunglam nun thianhlim ternak, milai porh awknak sunglam nun bal pawl kangraltu meisa vek asi- Harsatnak cu kan biakmi Pathian cu ziangvek asi ti kan theih sinsinnak hrang hmanrua asiZumtu pawlin harsatnak ziangvekin kan hmaiton?-Harsatnak (tisung) ah kan pil hlo maw?-Harsatnak cu thei lo bangin kan um maw, kan itthat maw?-Harsantak ruangah midang kan mawhsiat maw?Zumtu pawlin harsatnak kan ton ding ziangruangah Pathian in a siangZumnak:Kan zumnak cu khui ah saw asi?Kan zummi Pathian cu ziang hrangah kan zum, vanram kainak ding lawng ah maw?Kan zummi Pathian cu khui ah a um?Zesu:Ziangvek Pathian (milai saw asi)? Pathian kan thei taktak maw?Kan biak mi Pathian cun ziangvek thilthitheihnak a nei ih ziangvek thiltitheinak tiang hmang thei dingin kan hnenah a um\nHarsatnak ziangtin kan hmaiton?\nKhristian pawlin ziangruangah harsatnak kan tong timi ruat khawm hlanah Bawi Zesu le a dunthlungtu pawl thuanthu malte’n zoh hnik uhsi. A dungthluntu pawlin Bawi Zesu ih thusim mi tampi an ngai zo, mina a tidam mi, thlarau sual a dawi suak mi, thilmak a phunphun a tuah mi pawl an hmu rero zo ih an in le lo, sungkhat tan ta in Khrih dung cu an thlun rero. Zesu in mipi hnenah thu asim theh hnu ah “khatlam ralah va feh uhsi” a tivekin lawng thawn khatlam ralah feh dingin an feh. Thlipi a hrangih tisuar a tho ciamco, a kaithlun pawl cu an mangbang in “kan pil thluh thlang ding” tiah an au ciamco.Bawi Zesu in ziangruangah thlipi le tisuar huk dumdo lakah a kaithlun pawl kha thlaphang le lungphang hiamhiam dingin a itthah san? A dungtluntu pawlin ziangtin harsatnak cu an hmaiton? Lawng sungih tohkham sau parah Zesu a itthat lai le a dungthlun tu pawl lungphang zuangzam rero pawl cu mithlam ah langter in thu ruat khawm hnik uhsi.Ahmaisa ah kan zir thei mi pakhat cu harsatnak hi kanmah siatsuahtu si loin Pathian thawn in naiter sinsin tu, Pathian huham cahnak, a lainatnak le duhdawtnak in theifiang sinsin ter tu le kan zumnak hnget khoh ter tu sawn an si. Kan biak mi kan Pathian hnen ihsin malsawmnak, rundamnak, thlarau le tisa laksawng a phunphun kan dawng rero zo ih a malsawmnak kan cen rero hnu khalah kan Pathian sinak hi kan thei famkim thluh thei dah lo ih kan theih hrih lo mi, a huham cahnak le ropitnak hi a um ringring. Cutin a mah thawn kan nai awk sinsin theinak ding, kan biakmi Pathian cu kan theih sinsin thei nak ding sawnah harsatnak cu kan hmakhua ah a thleng theu sawn asi.Harsatnak kan tawn tikah zumtu pawlin ziangtin kan hmaiton theu? Himi casiar tu kan zate’n Zesu le a dungthlun tu pawl lakah lawng parah rak to ve sehla thlipi le tisuar a tho dupdo, a huk dupdo tikah mi hrekhat cu tipi sungah a dawp kan um men ding a zum um.Voi tampi cu buainak le harsatnak kan tonmi cu ziangtin thatnak lam hrangah kan her tum ding, harsatnak lak ihsin Pathian in ziang in zirh duh timi hnakin harsatnak sungah kanmah lala kan pil hlo theu, tisungah kan dawp pang theu. A dungthlun tu pawl cun buainak an ton tikah Bawi Zesu hnenah, “Bawipa, kan thih thluh pawi na ti lo mawsi?” an ti. Voi tampi cu harsatnak le buainak kan ton tikah kanmah lamah ziangvek tlaksamnak kan nei timi zoh loin “zoha ka mawhsiat ding?” timi kan zoh hmaisa theu. Cun, himi casiar tu pawl hi Bawi Zesu le a dungthlun pawl lakah lawng rak to ve sehla mi hrekhat cu kanmah riangri tohkham sau parah a itthat rero kan rak um men thei. Kawhhran tampi ah thlarau mit in nan zoh asile pastor, kawhhran upa, tuu khal pawl a itthat ih hngawk rero nan hmu theu men thei. Zumtu, kawhhran member pawl an thlaphang in an thlarau a vavai rero, tihal in an au rero khal theithei lo, an buai an aukio laiah a itthat rero mi pastor, mai tisa hlawknak lawng ruat in thlarau mitcaw pastor tampi nan hmu men thei. Cuvek thotho in mai harsatnak le buainak hman thei lo, thih ngeingeinak nathrik in taksa sunglam a ei re rawp rero lai ah, dam vek in thei aw si sunglam thlarau nun cu khensar nathrik (pulh nathrik) pawlin a ei ngawr theh mi zumtu tampi kan um (thei). Sualnak tisuar in in khuh dupdo, tisung ah kan pil cuarco, (thlarau in) kan thaw kan thaw thei nawn lo, kan mit a nga riairiai lai khalah harsatnak kan tong, kan buai asi ti thei aw lo, Bawi Zesu kawh hna thiam lo, zumtu ti aw tampi kan um theu. Vawi tampi that duh ruangah harsatnak thup hmang tla kan um. Tisuar a huk dupdo rero nan, pa raltha, zumtu tha si duh ruangah sunglam nun khur rero, thlaphang rero cingin buainak nei lo vekin Zesu kawh hna thiam lo tampi kan um thei. That duh tuk le midam si duh tukah khensar natnak a nei rero nan a thup men tu cu a mai thihnak lamzin a sial rero asi ti a theih awk a tha. Tisuar in a nunnak lawngpi cu a fen dutdo, thlipi le tisuar in a khuh duahdo laiah, zumnak hnget khoh nei si lo, Zesu Khrih kawh hna thiam lo cu mahlemah thisung ah phim aw rero tu asi fawn.Harsatnak cu ziangruangah kan parah thleng dingin Pathian in a siang? Ziang hmuahhmuah cu Khrih kutsungah pek asi zo ih a duhduh in kan harsatnak pawl cu in ti lak kiang sak in a cem ter in a dai ter thei ringring. Kanmah siatnak si loin amah Pathian kan theih sinsin theinak ding hrangah hmanrua tha an si sawn ruangah kan ruahban lo, milai in kan tuah thei lo, kan tlin lo, kan tuar thei lo mi harsatnak khal kan parah a thlen theunak sawn asi. Cuvek can lai khalah, Bawi Zesu cu na kut in na tham banah na kiangah nangmah kanmah bawm dingin, kan harsatnak tisuar pi tukdai dingin a um ringring, in hngak ringring asi. .Khui ah si kan zumnak?Khrih dungthlun tu pawl hin Israel thuanthu an thei, Pathian in van ih ni a din/cawlh ter lai, sersiammi parah thuneihnak a nei asi ti a langternak ah Joshua in ral a do lai ah ni a cawlh ter mi thuanthu pawl kha a dungthluntu pawlin an thei ko ding. Bawi Zesu in thilmak tampi a tuah mi khal an hmu zo. Asinan, tisuar le thlipi cu Bawi Zesu in a tukdai thei ding maw, Bawi Zesu khrih hmin in anmah in teh thli le tisuar parah thuneihnak an nei ding maw ti khal an thei lo a bang. Bawi Zesu in ‘Khui ah saw nan zumnak?” tiah a kawk hai. Kan zummi Pathian hi kan zum taktak maw? Kan thei taktak maw? Milem bia pawl pathian biak vek fangin kan zum in kan be rero pang maw? Kan zumnak hin nitin ih kan ton mi nunramah a takin hmual a nei maw? Bawi Zesu cu kan nitin nunah kan Bawi le lal taktak asi maw? Ziangvek tluk fangin Pathian kan zum? Kan zummi kan Pathian thawn kan pehtlaih awknak hi ziangvek fang asi? Mi tampi cun Pathian kan zum kan timi hi vanram kainak lawngah kan zum ih kan nitin nun ahcun hmun kan neither ve dah lo ruangah kan nun cu Pathian thu thawn a hla aw zet theu asi lo maw? Milen bia pawl vekin Pathian cu biak inn sungah kan tan ta theu ih hmun dangdang ahcun kan duhduh in sualnak khal kan tuah, misiatnak khal kan tuah, kanmai tisa diriam zawng in kan nung, cutikah harsatnak kan ton tikah vava kan tum theu. Cuhnakin a pawi sinsin mi cu mangbang vansan can hmanah Zesu kawh hna thiam lo kan um lai hrih.Kan nitin nunah harsatnak kan ton can ah siseh kan lungawi can ah siseh Pathian thawn ziangtluk nai/hla ah kan feh ti hi zoh aw sal uhsi. Lawng parah Bawi Zesu, thlipi le tisuar parah thu neitu, um cingin a dungthluntu pawl thinlung sung ahcun Zesu cu thlanghra dan um vek a rak si? Nau te pakhat cu sahmuan (zoo) ah na hruai tikah ramsa pawl cun an keu thei lo, ramsa hmuan kiltu pawlin ramsa pawl cun milai keu ban lo dingin an ret/tuah nan, naute cun a hmuh tikah a tih thotho vek khi kan si theu. Kan zummi Pathian thawn ziang tluk kan nai aw aw ih kan zummi Pahtian cu ziangvek thiltitheinak nei ah kan ruat? Biak in sungah nitin thlang leng rero na cingin Bawi Zesu thawn hlapi ah nitin kekar rero a theih asi. Nitin Bible cabu kengin Pathian thu sim rero, Pathian thu simmi ngai rero, thlacam ringring na cingin Pathian Thlarau thawn hla pi ah kan rak vakvai reo thei thotho asi. Kan Pathian khui ah saw asi?Bible sung thuthimnak pakhat in la hnik uhsi: Thuthlugnhlun sungah, Vancung mi cu Gideon hnenah lang aw tahratin “Pa raltha, Pathian na hnenah a um asi” a ti tikah Gideon in ziang ati? “Pathian kan hnenah a um asile ziangruangah kan Israel miphun parah hivek a thleng?” Cuvek cu harsatnak kan ton tikah kan thinlung sungah a thleng theu mi asilomaw? Pathian in in tlansan, Pathian cu vanramah a um ruangah kan harsatnak in theihpi lo, kan kawh khal le in thei ban lo, asilole kan sual tuk ruangah kan thlacam in sang duh lo, asilole a dungthlun tu pawl vekin kan Pathian cu a itthat ah kan ruat theu asilomaw? Kan duhmi kan ngah lo tikah, kan ruah lopi’n thil a thleng tikah, kan ruahsan mi vek in thil a cang lo tikah, kan duhmi kan hloh tikah, Pathian cu kan hnenah a um nawn lo, in tlansan vekin kan thei theu asi lo maw?Kan Pathian cu khuiah a um, tiah kanmah le kanmah kan sut awk hlanah “ka zumnak cu khui ah saw asi?” tiah mah le mah sut aw sawn ding kan si. Kan biak mi kan Pathian, Zesu Khrih ih Thlarau, Thlarau Thianghlim cu Biak in tumpi sungah a cam ringring mi asilo. Bible in ziang in sim? Pathian Thlarau Thianghlim cu amah zumtu pawl hmuahhmuah thinlung sungah a ceng, a cam, a um ringring asi. Cui Thlarau Thianghlim cu Pathian thiltitheinak huham cahnak thawn a khat mi asi. Na harsatnak thlipi le tisuar tukdai dingin na kai tho ve ding maw? Ziang hmuahhmuah parah thuneihnak, huham cahnak nei tu Pathian cu na Pa, na Pathian, na rualpi tha bik asi zo ih Thlarau in na sungah a um ringring. Curuangah, na zum ngam zatin a ropitnak le huham canak na hmu ding, na zum ngam zatin malsawmnak khal na co ding.Ziangvek milai saw asi?A dungthluntu pawl cun nitin te Khrih dung an rak thlun rero nan, Bawi Zesu in tisuar le thlipi parah thu a pek ih “cawl uh” tiah a cawlhter tikah a dungthluntu pawl cun “Ziangvek milai fapa saw asi?” tiah mangbang le phaw keke in anmah le anmah an sut aw zawk rero.Rev. Peter Lialian in a simmi tatthimmi thutawi kan vun sang ta ding: voi khat cu, kawlphai ah Saya Ahung te pawl thawn crusade an tuah zik. Cutikah, khawsung kawhhran upa pawlin mikhual an va hmuah. Culai ah Saya Ahung te pawl an rak tleng. Kawhhran upa pakhat pa cun, mikhual pawl hnenah “Saya Ahung te pawl an rak ra dingih kan nuam zet ding, amah cu thusim thiam ngaingai asi” ti ah a sim rero. A simmi pa cu Saya Ahung asi ti a rak thei lo. Cutikah Saya Ahung cun “Saya Ahung cu na thei mawsi?” ti ah asut. Cutikah a nih in, “Ka thei tuk e, a thusim tla ka ngai ringring, thusim tla a thiam zet si?” tiah a ti. Cuvek cu mi tapi kan si theu. Bawi Zesu thu hla kan thei ringring, a thu kan ngai ringring, a thu cu amah Bawi Zesu lala hnak hmanin kan sim thiam sawn tla asi thei. Asinan, amah Bawi Zesu taktak cu kan thei lo theu. Curuangah nineta bikah Bawi Zesu in “Rawl ei ding ka neih lo can ah rawl in pe dah lo” tiah mi tampi hnenah a ti lai ding. Kan zummi Bawi Zesu cu kan Biak inn sung tohkham neta bik ah tla a rak to ringring theu thla asi thei. Kan nitin hnatuannak hmunah kan kiangah a tuan rero tla asi thei. Kan zummi kan Pathian hi kan thei taktak maw?Kan zummi Pathian hi ziangtin kan thei? Vanram kainak ticket in leisak tu lawngah kan ruat theu asi lo maw? Kan nitin nunah kan thinlung sungah hmun kan pe mal tuk theu asi lo maw? Kan nitin nunah, biaknak siseh mimal le senpi khawtlang hrang thuhluknak kan tuah tikah Bawi Zesu in hmun a nei mal tuk theu asi lo maw? Nupi pasal kan hawl awknak ah, rualpi kan kawm awknakah, ramdang kan fehnak ah, hna kan tuannakah, midang thu kan relnakah, kan harsatnak kan hmaiton tikah, Bawi Zesu in hmun luah mal tuk theu asi lo maw? Cutin si sawn loin, zumtu pawlin kan biak mi kan Pathian cu kan lal, kan rualpi tha, kan sungkhat nai bik, kann rinsan bikmi dinhmunah dinter ringring ding kansi. Nupi pasal karah ah siseh nu/pa le fa le karlak khalah Zesu Khrih cun hmun kaubik, tha bik kan luah ter lo tikah buainak kan tong ringring theu asi lo maw? Kan lungawi ah, kan ruahsiat ah, Zesu cu a hmaisa bikah kan ko lo theu asi lo maw? Anih cu mi zohman in in theihpi thei lo mi, nupi pasal sungkhat unau, nulepa hnenah kan sim ngam lo mi, kan sim khal in in theihthiam sak thei lo mi, kan nun thuthuk pawl khal in theihsak, kan sim hlan ihsin in theihsak ringring ih ziangtikah a hnenah bawmnbak kan dil ding, ziangtikah amah cu kan nai bikmi dinhmunah kan ret in amah kan pan ding timi hngak in kan kiangah a um ringring sawn asi. Kan sungah Thlarau in in cencilh ringring sawn asi.Kan nunah ziangvek hmun kan luahter, kan pek timi zirin a thiltitheinak le huham cahnak khal kan hmu ding. Cun, Zesu Khrih cu ziangvek in kan zum? Zovek asi ti in kan thei? Zianghmuahhmuah parah thuneihnak nei tu asi ti ah kan thei nan kan nitin nunah cui thuneihnak cun lai in rel sak dingin hmun kan pe lo theu asi. Kan taksa thinlung thlarau damnak hrangah, kan hnatuannak, in le lo, thil le ri, midang kan pehtlaih mi hmuahhmuah par khalah kan lal le thuneitu ah kan ret asi ahcun cu pawl hmuahhmuah cu amai hmin sunlawinak hrangah amah sawn in a kil him theu sawn asi.Netnak: Kan nitin nunahZumtu pawlin Pathian thukam (promise) kalhzawngin kan tonmi pawl hi Pathian kan theih sinsinnak ding hrangah asi sawn.-Siangpahrang tuan dingin hriak thih asi tikah, David in ziangvek a tong? Israel siangpahrang tuan rero lai, Saul in thah a tum;-A unau lakah lal le miuk tuan dingin mang a man ve ten Joseph in ziang a ton? A unau pawlin thah an tum, salah an zuar, Pontifar nupi in sual a puh, thawngah an tlak;-Zesu Khrih in a dungthlun dingin a kawh hnu ah Paul in ziangvek a tuar? Amai miphun pawlin vawi duailo an thawi, an fel, a thi sihmang tiah hnawr pawn ah an hlawn, a taksa sungah natnak a tuarih ttap ruangro in Pathian a ko “a naa tuk, ka taksa sungah feipi ih sun vekin a naa” a ti, Rome cozah in thawng an thlak, a rualpi pawlin an tlansan theh;-A miphun pawl khal sal sung ihsin hruaisuak dingin hril asi tikah Moses in ziang a tuar? Naute asi lai ihsin thah ding in hawl a si, a miphun pawlin an hawng, siangpahrang inn ihsin tlan in hram lakah kum 40 sung tuu khal a tuan;Hi pawl hmuahhmuah hin tuisun ah kan hnenah ziangthu tal in theihter duh mi a um asi ahcun hihi a tel ti a fiang, zumtu, Khrih dungthluntu pawl nunah Pathian in inkam cia mi, kan zumnak ti siatsuah dingin nasa ten dodal tu, thlarau sual in in do ringring asi. Lennak thlawsuah dawngin in tiamkam cia mi, zumnak nei kan si ahcun tlaksamnak anhai nak in tikcu ziangmawzat kan hmakhua cu khua a luah san men thei; miphun, kawhhran, pawlkom mipi hruaitu dingin vozem le Pathian hriak thih mi kan si ahcun a linglet in midang huat bikmi tla kan si can a um thei; Pathian mi hman zet, leitlun ah mi tampi parah van thlawsuah a luansuak nak ding, Pathian hriak thih kan si ahcun tluksiatnak le dodal nak a phunphun kan ton hmaisak a tul tla asi thei. Cuticun, Pathian hnen ihsin kan ngah dingmi, Pathiann kan riannak ding tiah kan ruah mi, thlawsuah malsawm kan dawng mi tiah kan ruah mi dinhmun thleng thei dingin a hlatbiknak hmun ah kan din can tla a um thei. Cu hmuahhmuah cu Pathian in in tiamkam cia mi siatsuahtu an si lo, Pathian hnen ihsin kan ngah mi thlawsuah malsawm, kan mah hmangin Pathian in mi tampi thlawsuah a pek mi pawl hi amah Pathiang zangfah lainatnak, Khrih ih duhdawtnak le kan sung ah in cencilh tu Thlarau Thianghlim thiltitheinak huham cahnak liolio in tuahsuak an si ti in theihter tu, kan thinlung sungah milai porh awknak pawl meisa vekin kang alh ih thianfai tu sawn an si.Zumtu unau, tuisun, tuican ah, taksa natnak, thinlung retheihnak, thinhengnak, zumnak tlaksamnak, tluksiatnak, famkim lo nak, mi huat nak, dodal nak, heknak, relsiatnak, thangsiatnak, na thinlung in a tumtah le a duhmi pawl thawn kalh aw mi pawl na nitin nunah a thleng rero asi ahcun zianghman na mang bang hlah she. Zan na it tikah tisuar hrum dupdo, thlipi hup dupdo tluk in na hna sungah it that thei lo ding khawp in a lo hnaihnawk tu thil a um maw? Na lamzin fehnak cu a cim bal theh zik, na damsung lawngpi cu a siat zik cuahco, tisungah a pil zik cuahco vekin na thei maw, a hua tu na siatnak a tuah duh tu pawl cu an tam sawn ih an cak zet, an tong thei zet, thil an ti thei zet vekin na hmu hai maw? Dik lo zetin mawsiat le zuarthlai na tong maw? Na covo le canpual ti ah na ruahmi pawl cu midang in an lo siatsuahsak, laksak vekin na thei maw? Na hmailam hrang na tumtah mi lamzin cu thim hin a khuh vekin na hmuh can a um maw?\nBible sung tahtthimnak pawl zoh hnik uhsi; Bible sungah zumtu pacangtha pawlin Pathian thukam an nunah a famkim hlanah mangbang anhaiza harsatnak an tong hmaisa theu.- Abraham- Van arsi zat tesinfa nei dingin thukam asi lai ah a fapa neihsun cu raithawinak ah pek fial asi, a theih lo ramah a feh suak a tul.- Joseph-Lal (Mi Uk) tuan dingin mang a man laiah sal tannak, sualnak nei lo rori thawng thlaknak, mai unau pawl ih huatnak, thuphan puhnak pawl a tuar hmaisa- David-Siangpahrang tuan dingin hriakthih asi laiah Saul siangprang in a hua ih le thah ding tiangin hual a tuar- Paul: Zumnak dik, vanram laksawng a hmuhsuak ih Khrih ah thukamthar a cove ten a miphunpi pawl huatnak, vuak le velh, taksa natnak, thinlung sual awknak, thawng tlaknak tiang a tuar- Khrih Zesu-leitlun milai runsuak dingin-a nauta bik Khross parah thahnak a tuar hmaisa\nZiang na tong ve?-Taksa damlonak, thinlung retheihnak, huatnak, tlaksamnak, milai thinlung duh lo zawng, Pathian thukam kalh zawngin a thleng rero mi, na tawn mi a um maw?Cuhmuahhmuah cu leitlunah zumtu pawlin an rak feh zomi lamzin a si.\nKhrih Zesu cu na kiangah a itthat lai maw, kai tho thlang aw!Na kiangah Zesu a it that maw? Kai tho thlang aw! Zianghmuahhmuah parah thuneitu, Pathian Fapa Zesu Khrih cu na sungah Thlarau Thianghlim hnatuannak in zianghmuahhmuah parah thuneihnak huham cahnak thawn a lo um pi ringring asi.\nPosted by FALAM CHRISTIAN CHURCH OF INDIANAPOLIS, IN , USA at 4:28 PM 0 comments Links to this post\nLabels: Pathian thu


Leviticus 10 | Laicianghlim (The Holy Bible)\n<< LEVITICUS 10 >>\n1Ciafangin Aaron fapate Nadab le Abihu in amahte mei phur hnak bel khiah lang ai cia bel songah mei dah ben fangin rimhmui khiah tai ai Bawipa ai ruai lohnak mei khiah Bawipa hnenah hlu i. 2Ciafangin Bawipa hnenin mei suak ai amahte khiah kang ai Bawipa hmai ah thi kawm i. 3Ciafangin Moses in Aaron hnenah, “Bawipa in hetih bangin rel i: ‘I hiangah kawi tute in a kaimah khiah a cianghlim i ti ling tu seh. Cen mirunpui hmai ah thang i phat tuh i.’ti i.”tin rel i. Ciamanin Aaron khai pong lo niu in um i.\n4Ciafangin Moses in Aaron pa khatta Uzziel fate Mishael le Elzaphan khiah ko ai amahte hnenah, “A nong ah kawi tu i lai buk songin ning unaute khiah camp pua ah phur tuu-ih.”ti in ruai i. 5Ciamanin anite khai Moses ai ruai bangin a hiang ah kawi ai amahte khiah amahte angki thawn camp pua ah phur i. 6Ciafangin Moses in Aaron le a fate Eleazar le Ithamar hnenah, “Ning lu khuk lo in um mah ih. Ning pon khai zik mah ih. Cialo fangin ning hi mawh ngai. Cen mirunpui vumah Pathian thinrawhnak khai hleng mawh ngai. Ikhalselai ning unau Israel mite hmuah in Bawipa in mei thawn taihnak mite khiah kah tu seh. 7Cen tawkdunhmun tabernacle dawngkham pua ah suak tuh lo i si. Ning thi mawh ngai. Ziangmanti fangin ning vumah Bawipa ai nawihhnak thau nai i si.”ti in rel i. Anite khai Moses relhnak bangin bawn i.\n8Ciafangin Bawipa in Aaron hnenah, 9“Tawkdunhmun tabernacle songah nangmah le ihlahle na fate kawmin ning lut fangin capittizu i tu seh a ri thai ziang khai ding mah ih. Cialo fangin ning thi mawh ngai. Ning san songah cia khiah a kumzangza in ning thukham i. 10Ciafangin a cianghlim le a cianghlim lo le a ciang le a rim khiah thia thiam tuh i si. 11Ciafangin Moses kut songin Bawipa in amahte khiah rel bangin Israel mite hnenah Pathian thukham khiah a veksen in cuk tuh i si.”ti in rel i.\n12Ciafangin Moses in Aaron le a taanghnak Aaron fate Eleazar le Ithamar hnenah, “Bawipa hnenah mei thawn tai ai hluhnak a val rong mu a hlu khiah lang tu i lai awlta hiangah col telh lo in ei tuu-ih. Ziangmanti fangin cia khiah a ciang hlim rauh i. 13Cen a cianghlim hmun ah ei tuu-ih. Ziangmanti fangin cia Bawipa hnenah mei thawn raithawhnak khiah nangmah le na fate vo i ai kaimah khiah ciatih bangin i ruai zo i. 14Cen a zap ai hluhnak a sohnar le a kawngpui hluhnak sa khiah a ciang hmun ah nangmah le na fapa le na fenute thawn ei tu. Ziangmanti fangin cia khiah Israel mite in remhnak ca ai hluhnak songai nangmah le na fate vo i. 15Cen a kawngpui hluhnak sa le a zap ai hluhnak a sohnar khiah Bawipa hmai ah a zap ai hluhnak cang tuhin mei ai taihnak thau kawm in amahte in kawih tu seh. Bawipa ai ruaihnak thukham bangin cia khiah nangmah le na fate in kumzangza co tuh i si.” ti in rel i.\n16Ciafang in Moses in sualhnak ca ai hluhnak me thu khiah a khimniu in zong fang in mei in kang berh i ti khiah ling i. Ciafangin Moses khai a taanghnak Aaron fate Eleazar le Ithamar lakah thinraw ai, 17“Ziangmanin sualhnak ca ai a hlu khiah a cianghlim hmun ah ei lo i si? Ziangmanti fangin a cianghlim ber letlo i. Cen Bawipa hmai ah amahte khiah Pathian thawn rem leh hnak tuhin Israel mite sualhnak phur sah tuhin Pathian in na pehnak a hlu i. 18A thi khiah cianghlim hmun khaan songah kawih lo i si. Kaimah ai ning ruai bang in, a cianghlim hmun khaan songah ei tuh in ning ruai napui ing.” ti in ti i. 19Ciafangin Aaron in Moses khiah, “Sik tu, amahte in tunnia ah sualhnak ca in a hlu le mei thawn taihnak a hlu khiah Bawipa hmai ah hlu zo i. Cen i vumah he bang ngelcel lo hleng i. Sualhnak ca ai hlu hnak khiah tunnia ah ei inglai Bawipa in i saang sah tuh im?” ti in sawn i. 20Cia khiah Moses in za fangin, lungkhim i.


PPE kan hruh nak san kan thei ciang lo abang? – Dr. Tluang Cung Thang | Falam Online Media\nJuly 12, 2021 Ni Hnem Sung\t0 Comments\nAtufang Falam khuasung ah Covid 19 natnak a karh cak tuk hlei ah Covid natnei nemhnget mithi 20 luan an um zo.\nKhua fate pakhat dinhmun in Falam ih Covid nat a karh dan cu a besia tuk tiah ruah a si ih, mipi him thei nak ding hrangah Lamziin phunphun hawlin Pawlkom zawngin siseh Siizung lam ih ṭuanvonei pawl khalin Covid nat karh dem deuh dingin mipi hnen ah theih ṭulmi tete simthanawknak an nei rero a si.\nTuni khalah Falam Siibawipi Dr. Tluang Cung Thang cun PPE (Personal Protective Equipment) thawn pehpar in mipi lam in kan thei tengteng ṭulmi thil thupi a pho lang.\nDr. Tluang Cung Thang cun “atufang kan boruak ih hmuh ding tam zet mi pakhat cu PPE kan hruh tikah Covid 19 natnak kai/ngah thei lo ding vekah kan ruat aw.”\n“PPE cu Covid nat nei le Covid thawn a thitu pawl lakah him thei dingin humkhamawk nakih kan hruh mi a si. Asinan, miṭhenkhat cu PPE kan hruk/phoih dan a dik lo ih kiangkap mipi hrangah ṭih nung zet a si.”\n“PPE hruk/phoih dan thawn pehpar in thupi zetih ka ruahmi pakhat cu PPE kan hruk tikah hman leh sal dingmi thilri (re-useable) tham lo hi a ṭha. Miṭhenkhat cu PPE kan hruh cingin phone kan tham ṭheu. Cumicu Covid dokhamnak hrangih ṭihnungbik pakhat a si. Curuangah PPE kan hruk cun Phone switch off mei ding a si” tiah a sim ih “PPE hruk/phoih dan cu thaizing lam ah pholang kan tum ding” a ti.\nFalam ah May thlacem lam in Covid natnei an hmu thok sal ih, cuih ṭum in July 11 tiangah positive 402 le mithi 20 luan an um zo a si.\nSiarbet : COVID a nei lo maw, a lang lo sawn a si pei…??\nby Dr. Steven Cung Sin Thawng Luai\nMi hrekkhat pawl RDT thawn COVID kan test aw tikah Negative a si le lungawi zet in kan daithlang pang maw? Himi RDT Negative hin COVID nei lo ti a nemhnget(အာမခံ) thei maw?\nNatnak pakhat hmuhsuak (diagnose) dingin step 3 in feh a si tlang pi ṭheu. Cumi cu –\n1) Natdan thusuhnak (history)\n2) Mina zohfelnak (examination)\n3) Investigation (nat zirzoinak) ti pawl an si.\nTui COVID nat kan zoh awk nak ih kan hman ṭheu mi RDT test kit hi number pathum nak ih hman mi phun a si.\nCOVID nat hmuhsuak dingin zirzoinak kan nei tikih hman mi pawl cu ….\n1) Real time PCR (nat pianhmang pawl a lang hlan ni 2 hrawng ihsin nat a lang hnu zarh 2-3 tiang a lang thei)\n2) RDT for Antigen (nat pianhmang a lang hlan ni 2 ihsin nat a lang hnu zarh 1 hrawng tiang. (Hi caan ah hin nat mi an suan tam bik)\n3) RDT for Antibody (nat ngah hnu zarh 2-3 ihsin thla 5-7 tiang. Si lole cu ai ih rei tiang a lang thei. Asinan tufang ih nat a nei le neilo theih a theih lo. (Nat a ngah dah zo ti nak a si.)\nTui kan hman rero mi a lenglam khal ih an zuar rero mi cu RDT for Antigen hi a si. Himi hin COVID nat a hmuhsuak thei nak (Sensitivity) hi 80% hrawng a si ṭheu. Curuangah COVID nat nei mi 100 ah 80 hrawng lawng hi a hmusuak thei ti nak a si. Cui tlun ah COVID nat nei minaa pawl hi an damlo hnu zarh hnih lole zarhthumnak hrawng in RDT thawn kan check sal a si le Negative a piah sal thei!!\nSim duh mi cu COVID nat kan check awk nak RDT ih Negative piah mi hi 100 ah 100 rin a theih hrimhrim lo. COVID nat kan check tik ih nemhnget theibiktu cu RT-PCR hi a si. A hlan first wave le second wave lai ahcun RT-PCR thawn nat check ding ah COVID rinhelh mi pawl ih Swabs cu paisa tampi cem in Yangon ih kuat a rak si ttheu. Cui lai khal ah RDT ih Negative piah mi mi tampi ih Swabs cu RT-PCR ah nathrik hmuhsuak mi tampi an um. RT-PCR is gold standard ti a si.(Sensitivity hi 99% hrawng a si.)\nCuruang ah RDT ih nat kan check awk tik ah Negative result kan ngah a si le\n1) COVID nat nei lo ngai ngai\n2) COVID nat nei nan check dan palh deuh maw, thilri ṭha lo (technical error)\n3) COVID nat nei nan a rei zo (hnar sung ah virus um mal lole um nawn lo)\n4) COVID nat nei nan nat a piah lo mi 20 % ih rak tel ngah pang….tvk a si thei lai ruangah RDT test result Negative a si khal le nat ka nei lo ရိုးရိုးတုပ်ကွေး ka si ding ti men ih daithlang in mah duhduh ih um ding a si hrimhrim lo. Cu lawng si lo in RDT na check hnu khal ah nat na ngah sal thei.\nCuruang ah tu lai kan dam lo a si len mah te zum hmang in sii ei in inn ah um men lo in tu le tu piah aw a si lole kutzim Oxygen tah aw cing cing in, SPO2 <92% a si ahcun a tlai hlan ah sizung lam pan lohli ding a si.\nA tang lam ih X-ray zuk pawl hi COVID nat nei nan RDT Negative a piah mi minaa pawl ih X-ray zuk pawl an si. Hih minaa pawl cu Oxygen hawp ṭul rero hrih minaa pawl an si.\nHminsin : COVID nat dam ter thei nak sii a um hrih lo ruangah nat ngah lo ding ih ralrin hi a thupi bik.\n← Selfie zukaw lai ah Mino 11 Ṭek in a tla that\nFalam ah Covid Mithi 2 le Nat dang thawn thimi ruak pakhat Vui liam →\nMay 21, 2021 Ni Hnem Sung 0\nTedim ih kahawknak ah Palikbawi pakhat hriam a tuar\nSeptember 5, 2021 September 5, 2021 Ni Hnem Sung 0\nChamphai ih um Falam mi hnen ah Covid – 19 Nathrik Hmu


KAWHHRAN LE SACREMENT - Hre Mang\nKAWHHRAN LE SACREMENT\nVI. KAWHHRAN LE SACRAMENT (Bawipa zanriah le Ti hnimnak)\nSacrament hi a hrekkhat cun ordinances ti tla in an ko. Hi tawkah sacrament tiah ttongkam kan hmanmi cu bawipa zanriah kil khawmnak lawng si loin kawhhran in a hman ttheu mi a thianghlimmi rawngbawlnak asi. A san cu “ti thianghlim, Pathian hnenah hlanmi, lole thianghlim zetin hmanmi” tinak asi. Roman Catholic pawl cun sacrament 7 an nei ih Protestant pawl cun 2 lawng an nei. Baibal sungah sacrament le ordinance timi danglamnak nei in a sim lo.\nOrdinance timi cu khristian sakhua biaknak sungah thlaraulam hlan awknak a thianghlimmi hmanrua pawl an si. Scrament khal Pathian ah zumnakin hngat awknak sunglam thlarau nun, Pathian thawn peh zawm awknak mit hmuh theih in tuahsuak mi, a thianghlimmi biaknak hmanrua a si. Protestant pawl cun sacrament pahnih lawng an hmangih bawipa zariah le tihnimnak asi.\nSacrament (a thianghlimmi thawi awknak) ahhin thupi zet san neihmi pali a um.\n1) Jesu Khrih amah rori in a rak hman mi asi.\nBiaknak ah kan hmanmi hmanrua pawl lakah hlasaknak pawl hi a lothehlo in fialmi an si lo nan, bawipa zanriah hi Jesu Khrih amah rori in a rak hman vekin amah theihhngilh lonak dingah le amah thawn kan peh zawm awknak langter tu dingah a lotheihlo ih tuah tengteng dingin fial kan si.\n2) A thianghlimmi thawi awknak ahhin Pathian thawn thlarau in kan peh zawm awknak pawl kha mit hmuhtheih in phuansuah le langter asi. Pawnlangah hmuhtheih mi cu a lem a siih mit hmuhtheih lo sunglam thlarau nunah peh zawm awknak cu thil thupi sawn asi. Pawnlang mit hmuhtheih ah tuahmi pawl hin zohman khristian ah a can ter lo, Khrih thawn peh zawm awknak a neihter fawn lo, asinan a langih tuah mi in sunglam thlarau nunah a cangmi kha a lailang sawn asi.\n3) Tthaten a hmangtu pawl hrang ahcun an parah zangfahnak a laungliam theinak ding hmanrua ttha asi. Pathian zangfah rundamnak coin, Pathian insang sungtel siin, Pathian in a kamcia mi ro co tu dinhmunah dingin, Pathian insangah an dinhmun thar an neih mi Pathian thawn peh zawm awknak cu a langin hminsinak tuah mi asi. Pathian in an hnenah a kammi pawl cu a tharin theihter sal a siih Pathian thuhnuaiah an umnak cu theihter le phuansuah asi tikah anmai hrangah thazang karhzai sinsinnak le malsawm sangka a on awknak sawn asi.\n4) Pathian zangfahnak an parah a thlengmi hminsinnak, nemhngetnak, le phuansuanak asi fawn. Hminsinnak cun a cang zo mi le a um zo mi ih sinak kha a fianterih Pathian in a fa le pawl a pawl kawmnak le an hnenah a thukam pawl a famkimter ding asi tinak a langter asi.\nA. Ti hnimnak (Baptism)\nTtongkam hmanmi le le umtuzia\nBaptisma-dip or emerse in water, dip oneself wash- hnim lole phim ti nak asi. Jews sakhua in an rak hmandan ah: wahsing, wash, cleanse, purify by washing tiah mirang ttong cun an letih khawlh, thianfai lole khawlh ih ti thianghlim tinak asi Mk 7:4. Curuangah bastisma timi umzia cu tidai thawn khawlh ih ti tianghlim tinak a kawk.\n1) Tihnimnak cu zumtu pawlin kawhhran sungah hman a ttulnak thu cu a hnuailam vekin kan sim thei.\ni) Jesu Khrih amah rori in tihnimnak a rak dilih (Mth 3:13-15) a dungthluntu pawl tuahnak kha a rak pomsak Jn 4:1-2.\nii) Hi Great Commission, rawngbawl dingin a thlahnak ah khan a dungthlun pawl tuah dingin a fial Mth 28:19-20; Mk 16:16.\niii) Adungthluntu le zumtu hmaisa pawlin an zirh in an hmang Dung 2:38; 8:12,13,36,38; 9:18; 10:47-48; 16:15,33; 18:8; 19:5\n2) Naute ti hnimnak (Infant Baptism)\ni) Refomed pawl dinhmun\na) Reformed pawl dinhmun pomtu cun naute tihnimnak cu ti tianhlim nak asi tiah an pom.\naa) Ti thianhlimnak timi ruahnak cu Thuthlunghlun san laiih ti thianhlimnak lole khawlhfainak timi ruahnak ah a hngat aw lole a zulpeh aw Sam 51:7; Ez 36:25; JN 3:25\nbb) Thutianghlim sungah kan zoh a sile tihnimnak cun Thlarau Thianghlim ih ti thianhlimnak a kawkzia kan hmu thei Dung 2:38; 22:16; Rom 6:4; I Kor 6:11; Tit 3:5; Heb 10:22; I Pet 3:21; Thup 1:5.\nb) Tihnimnak in ti thianhlimnak (purification) a kawk lole a khihhmuh ahcun a umzia cu tisa lole taksa ti thianhlimnak a silo. Thlarau in milai thlarau a thianhlimternak kha taksa in hminsinnak tuah mi sawn asi. Cui hminsinnak cu a langin ziangtin kan tuah ding ti fiangfal zetin in sim lo. “Hnim” timi ttongkam hman a sinan ziangvekin ti sungah hnim asi ding timi cu fiangfel zetin sim asi loih a thupi sawn mi cu a langin tuahmi hnakin mi pakhat sunglam thlarau nunah Pathian thlarau in a ti thianhlinnak sawn kha asi.\nc) Refomed dinhmun pom tu pawl fehpi danah ti hnimnak a la hrih lo tu upa pawl tihnimnak a um ko nan zumnak thutlangpi cu naute tihnimnak vek asi thotho.\naa) Pathian in Abraham hnenah thukam a rak pek mi kha thlarau lam thil a siih alangin tisa ah serhtannak in hminsinak tuah a rak si Rom 4:16-18; Kal 3:8,9,14,16.\nbb) Abraham hnenah thukam pek mi cu santhar thukam thawn a peh zawm aw vivo ti theinak a um Dung 4:12; 10:43; 15:1-11; Kal 3:16; I Tim 2:5,6.\ncc) Naute pawl kha Pathian thukam ro co tu an si ve vekin an parah hminsinnak serhtan cu tuah asi Mth 21:43; Rom 9:25-26; II Kor 6:16; Tit 2:14; I Pet 2:9.\ndd) Cuvek thotho in santhar khalah Pathian thukam nak cu milai hnenah theihter le pek a siih hminsinak cu tihnimnak in (seal vekin) tuah a si Dung 15:1-2; 21:21; Kal 2:3-5; 5:2-6; 6:12,1315.\nv) Khrih dungthlun tu pawl san laiah rawngbawlnak dinhmunih zirin rawngbawltu pawlin zumtu pawl tihnimnak lawng an rak hmang. Asinan biaknak dang neitu pawl piangthar ih khristian ra cang mi pawl insang hrang ahcun naute khal tihnimnak pek an rak si ttheu.\nii) Naute (nauhak) tihnimnak pomdu pawl ttansan\nThuthlunghlun san laiah Pathian thukam hminsinak ah serhtan kha naute lai ihsin tuah a rak si vekin reformed pawl pomdan a pom tu pawl hin Thuthlungthar san khalah Pathian thukam cu tihnimnak in naute pawl par khalah hminsinnak (sign of covenent) tuah asi ti ah an pom.\niii) Naute tihnimnak a dik lo asi tiah a eltu pwl ttansan\na) Serhtannak cu tisa thil (hminsinnak) a hlo cing dingmi asi.\nReformed pawl elnak: Serhthan kha Pathian in Abraham hnenah thu a rak kammi kha hminsinnak le nemhngetnak vekin rak tuah mi asi.\nb) Khuitawk hmanah nauhak pawl tihnimnak pek ding thu simnak Thuthiang sungah a um lo.\nReformed pawl saannak: Khuitawk cathiang hmanah nauhak pawl tihnimnak pek lo ding thu simnak a um ve cuang lo.\nc) Thuthlungthar sungah khui tawk hmanah nauhak tihnimnak pek mi zohtthim ding a um lo.\nReformed pawl saannak: Insang zaten tihnimnak pek mi thu a umih nauhak an tel le tel o kan thei lo.\nd) Thuthiang vekin tihnimnak cu Khrih ah zumnak le Khrih thihnak le thawhsalnak ttawmpi tu sinak langter tu hminsinak asi.\nReformed pawl saannak: Thuthiang sungah kan hmuh thei vekin tihnimnak cu zumnak a nei tu upa pitling pawl hrang lawngah tuah a rak si. Asinan tihnimnak co dingah pitling zumnak cu a lotheihlo ih ttul mi asi ti a um cuang lo. Naute khal Pathian hnenah hlan asi thei ve thotho ih Pathian in naute khal zumnak nung a pek thei ve thotho.\n3) Zumtu ti hnimnak\ni) Zumtu ti hnimnak ti mi cu pitling zumtu pakhatin Jesu Khrih thihnak le thawhsalnak thlarau in a thih le a thawhsal venak langtertu lenglam hminsinnak le phuanzarhnak asi Rom 6:3-4; Kol 2:12; I Pet 3:21.\na) Cuitlunah, ti hnimnak in a khihkhmuh mi ah thianternak khal asi. Misual pakhat cu Jesu Khrih ah ti thianghlim a sinak langtertu khal asi.\nb) Asinan a thu hrampi bik cu misual pakhatin Jesu Khih thihnak le thawhsalnak a tthawmpinak langter tu asi. Curuangah Khrih thawn pumkhat an sinak langtertu asi Rom 6:3-4.\nii) Zumtu tlangpi in ti hnimnak an hmandan tlangpi cu hnimphim, taksa pum ti sungah phimnakin asi.\na) Cuti in tisungah phim a sinak cun Jesu Khrih thawn phum a si venak kha a khihhmuh ih khatlamah a sualnak kholhfai a sinak kha ti sungah kholh a sinak in a khihhmuh ih tisung ihsin kaihthawh asi tikah Khrih thawhsalnak a ttawmpinak a langter.\nb) Thuthiang ttongkam hman le Adungthluntu pawl san laiah an rak hmandan thawn khal a mil aw bik in a lang.\niii) Thuthlungthar sungah zumtu ti hnimnak hmangtu pawl ttansan thu hrampi pawl:\na) Ti hnimnak cu sual thianfainak thawn pehtlai awknak a nei Dung 22:16; Heb 10:22\nb) Ti hnimnak cu thlahtharnak/hrintharnak/piantharnak thawn pehtlaih awknak a nei Tit 3:5; Jn 3:5\nc) Ti hnimnak cun Khrih ah peh zawm awknak thawn peh tlai awknak a nei ih Khrih thawn pumkhat sinak ( Kal 3:27), a thihnak ah thih venak, phum in a umnak le a thawhsal nak ah tel ve nak thu pawl thawn peh tlaih awknak a nei Rom 6:3-6.\nd) Ti hnimnak cu Pathian thawn kan petlaih awknak ah fa sinak thawn pehtlaih awknak a nei Kal 3:26-27.\ne) Ti hnimnak cu rundamnak laksawng thawn petlaih awknak a um Mk 16:16; Jn 3:5. Hi mi bungcang pawl hmuahhmah ahhin ti hnimnak cu rundamnak dung a thlun ding tiah tarlang asi. ( Mithi lawng kan phumih phumih a ummmi pawl lawng nunnak thar thawn kaihthawhsal an si).\nB. LAPAI’ ZANRIAH KILKHAWMNAK\n1) Lapai’ zanriah khilkhawmnak a rak thawhnak\na) Jesu kha zuar in a um ding zanah amah in zanriah a rak buatsaih mi a si Mth 26:26-30; Mk 14:22-26; Lk 22:17-20.\nb) Zumtu pawlin lalpai’ zanriah khilkhawm ringring ding thu cu Paul cakuat pawlah kan hmu thei I Kor 11:24.\n2) Lalpa’ zanriah umtuzia cu “ Khrih ih thihnak le thawhsalnak nun ttawmpinak, hrintharnak ihsin a thawk mi nunthar cawmdawlnak le famkim ternak dingah Khrih thawn pawlkawm awknak langtertu dingah zumtu pawl kawhhran pumkhawm awknak ah sangphel le sabit ti cu hminsinnak ah hmangin an ei le an in tlangnak asi”.\n3) Lalpai’ zanriah kawhnak hmin pawl\na) lalpai’ zanriah I Kor 11:20\nb) Lalpai’ dawhkan (cabuai) I Kor 10:20\nc) Sangphelnak Dung 2:42; 20:7\nd) Lungawithu simnak (The Eucharist ) le Thawlsuahnak ( Eulogia) I Kor 10:16; 11:24\ne) Pawlkawmnak (communion)\n4) Lanpai’ zanriah kilkhawmnakih thu hngat awknak\na) Jesu amah rori in tuah ringring dingah a rak dinmi asi Mth 26:26-28; Mk 14:22-24; Lk 22:19-20.\nb) Jesu in lalpai’ zanriah cu tuah ringring dingah a sim Mth 26:29\nc) Lalpai’ zanriah kilkhawmnak cun Khrih thihnak a simsal ringring I Kor 11:26\nd) Lalpai’ zanriah kilkhawmnak cun a hmangtu pawl thlarau lam tthansohnak a pe.\n5) Lalpai’ zanriah hmuhdan pali\na) Roman Catholic pawl hmuhdan\nTrent khua ih kawhhran tawn khawm awknak (Church Council) ih thusuah (degree) vekin hmanmi asi. Zanriah kilkhawmnak ah sang le sabit ti a zemtu cu puithiam pawl an si. A hmangtu lakah sang cu kawhhran sungtel (member) zaten hman a siih sabit ti cu rawngbawltu a nautabik (laity) ihsi thawkin hman asi.\nHi mi ruahnak vekin a rak hmang hmaisa bik tu cu Thomas Aquinas asi. Lalpai’ zanriah khilkhawmnak ih hmanmi sang le sabit ti kha Jesui’ taksa le thisen ah a cang taktak. Khrih ih taksa le thisen kha a takin a tel ve. Sang le sabit ti kha Pathian hnenah hlan asi ve ten Thlarau in sang le sabit ti cu a takin Jesu Khrih taksa le thisen ah a canter.\nLalpai’ zanriah kilkhawmnak ih umtuzia le san cu a hmangtu pawl hrangah thlarau rawl asi. Ahmangtu pawl an sual ihsin a luatter ih thlarau thazang a pe hai.\nHimi hman hramthawk kan hmuhthei mi cu Augsburg Confession, Smaller Catechism ah asi. Zanriah zemtu cu ordained rawngbawltu pawl an siih sang le sabit ti cu Pathian hnenah hlanin a takin taksa le thisen ah a cangmi a si tiin an ruat.\nb) Lutheren pawl hmuhdan\nHimi ruahdan vekin a rak hmang hmaisa bik tu cu Luther asi. Lalpai’ zanriah hmannak ah hman mi sang le sabit ti cu Khrih ih taksa le thisen taktak ah a cang si loin Lalpai’ zanriah hmanmi hmanrua sungah, kiangah le a karlakah Khrih cu a um asi. Lalpai’ zanriah kilkhawmnak ih umtuzia le san cu Khrih ih taksa le thisen ttawmpi nakin a hmangtui’ sualnak cu ngaidamin a umih a zumnak cu nemhnget sak asi. A hmang tu in zumnak thawn a hmang lo a si ahcun zianghman umzia nei lo asi.\nc. Reformed pawl pomdan\nHi pawl pomdan hi Westminister Confession, Second Helvetic Confession ah kan hmu thei. Zanriah kilkhawmnak ah sang le sabit ti a zemtu cu Pastor le rawngbawltu kawhhran upa pawl an si. A hmangtu pawl cu zumtu zaten an si.\nPresbyterian reformed le reformed kawhhran dang pawl pomdan a si. Himi pomdan hi Calvin ih pomdan le hmandan asi. Jesu Khrih cu sang le sabit ti lakah a takin a tello nan thlarau in zanriah kilkhawmnak ah a tel sawn. Zanriah kilkhawmnak ih umtuzia le san cu a hmangtu pawlih nitin thlarau nun hngetter dingah asi. Zanriah kilkhawmnakin a hmangtu pawl thlarau nun a ttiangliamterih Khrih thawn an nitin nunah a naihniam awk ter sinsin.\nd. Memorial pomdan\nHimi pomdan hi Scheithem Confession, Dordrecht Confession ah kan hmu thei. Zanriah zemtu cu pastor le kawhhran upa pawl an si. A hmang thei tu cu zumtu lawng an si. (Zanriah kilkhawm nak ah tel thei dingin a hrekhat cun kawhhran sungtel (member) an si a ttul tiah an ti).\nUlrich Zwingli ih rak pomdan le hmandan a siih Baptist le Mennonite pawlin an thlun. Zanriah kilkhawmnak ah Khrih cu thlarau in siseh a takin siseh a tello. Zanriah kilkhawmnak ih umtuzia cu Zesu Khrih a thihnak theihhngilh lonak hrangah asi. Zanriah kilkhawmnakin a hmangtu zumtu pawl hnenah Khrih thihnakin a rahsuakmi tlennak le rundamnak kha thiehter sal an si.


SAC ralhraang in Thantlang innkaang thu ah CDF mawh puh | Falam Online Media\nSAC ralhraang in Thantlang innkaang thu ah CDF mawh puh\nJanuary 3 ih Thantlang inn pawl a kaang saalmi thu thawn pehpar in SAC ralhraang cun hriamkai CDF pawl mawh an puh ih, cuih ni ah inn 13 an urkaang tiah thu an suah.\nJanuary 3, zaanlam nazi 2 hrawngah hmunram kilvengtu SAC ralkaprual cu CDF ralkap thazaang 25 hrawngin Thantlang No.2 vengah an rak kap tiah SAC ralhraang cun thu a suah.\nMinute 15 hrawng kahdonak a suak hnu ah CDF ralkap pakhat thiin BA-63 meithal pakhat le cerek pawl an lak ngah thu siseh, dungsiip saaltu CDF pawl cun inn an urkaang ih inn 13 a kaang ti`n thusuahmi ah an ngan telih “mikaptu hriamkai pawl kai thluh dingin hmunram kilvengtu le ralkap pawl hmalaknak an nei rero” tiah thu an suah.\nSAC ralhraang lam cun kumthar hnu ih avoikhatnak Thlangtlang inn pawl a kaang saal thu ah CDF mawh an puh nan, SAC ralhraang cangvaihdan naivaiten kan thlir ringring titu Chin Human Rights Organization cun ralhraang SAC ralkap kut ihsin a kaangmi a si tiah thu an suah ve.\nCuhleiah, September 9 ihsin kumthar tiangah ralhraang kut in inn 727 a kaang zo ih, cumiah biakinn 7 a tel ti`n CHRO cun thu an suah ih “Thantlang kiangkap ih umhmun khuartu ralhraang LID 66, LIB 269, LIB 11, LIB 222 ralkap pawl in a him laimi Thantlang inn pawl khal, a ni maw! a zarh sungah maw! an kaangter lala thei” ti`n thu an suah.\n← Vanzam Ekinn Hnawmpung sungah Naute suakpek an sar – Thuthang danglam\nFalam peng ah SAC ralhraang le hriamkai ṭangrual pawl an kapaw →\nBelievers Church, Myanmar in CNF hrangah Biakinn A Sak


NLD Party : Legal Party A Si Zo - Chinland Today Media\nJanuary 6, 2012 4:51 am·1 comment\nIrrawaddy, BBC, BDC | January 6\nKawlram ih Election Commissioner lam thuneitu pawl cun Awng San Suu Kyi ih kaihhruaimi NLD party cu lailak hrilawknak ih an tel theinak ding ah daan vek in an party cu an tel thei vek thlang ding thu January 5, tlawngkainili ni ah an phuang.\nNLD party cun Election Commisioner thuneitu pawl in an party an pawmsak zo ruangah January 9, tlawngkainikhat ihsin an party zung(office) felfai te ih awnnak an neih ding thu le an party ih tel duhtu pawl an dawngsawng thlang ding thu an party thusimtu U Ngian Win in a rel.\nU Ngian Win cun, “Tuni(January 5) ah Yangon ih Election Commissioner thuneitu pawl in, in kawhnak vek in ka feh ih kan party cu daan vek ih hrilawknak ah kan telthei ding thu le kan party cu Legal party ih an rak dawngsawng thu in sim. Kan register tuahnak nambat cu ahmat kah 47/2012 a si. Kan party in kan hman tum mi kan seal le kan thantar pawl khal an lungkim thu in sim tel” tiah a rel bet.\nNLD general secretary Awng San Suu Kyi cun lailak hrilawknak ah Kaw-Hmu ihsin tel a tum ih January 16 ihsin ramsung hmun dangdang ah veivak in an party hrangah mipi hnenih an thurin pawl sim phah in mipi hawikhawm a tum thu khal U Ngian Win cun a rel tel bet.\nNLD party cun Kawlram in April thla ih lailak hrilawknak a neih dingmi ah hrilawknak hmun 48 ah an palai, hrilawknak ih NLD party aiawhtu ding pawl cu an tel ding a si.\nAcozah Thang (Adelaide) says:\non January 6, 2012 at 9:26 am\nKan Kawl Ram thu thang a tha lam a pan, a si nan Kawl Ral Kap pawl hi cu ka zum ngam lo, Aa Na – an duh tuk kawh, ziang a bang leh ke ti, ruat cia ngam hlah ing ee.


Khristian Pitling nun theihtheinak - Hre Mang\nKhristian Pitling Nun Theihtheinak:\nमे 2, 2007\nTulai Khristian ti aw pawlin kan sakhua mi sinak, thlarau mi sinak tehfung kan hman mi a dik lo a um theu ruangah Bible in ziang a sim ti tawiten zoh thlang hnik uhsi. Milai in an hman theu mi cuaithlainak hmanrua pawl cu hi pawl tla an si theu: lenglam thianhlimnak (ei le in hrialnak, langhnan sualnak hrialnak), Biak in khawm tam, thawhhlawm pek tam, thlacam tam, thiltha tuah, le a dang pawl tla an si. Bible in a simmi zoh hnik uhsi.\nHi pawl hi leitlun sakhua mi, Muslims, Budhist, le milem bia pawl khalin an neih thei mi mizia le nuntu thinlungput vek a bang men ding nan Khrih Thlarau in a cencilh lomi milai in hivek thlarau rah rahpi theih asilo. Asile ziangtin hivek rah cu mi pakhat in a rahpi maw pi lo ti kan thei thei ding?\n1) Duhdawtnak (Love): Duhdawtnak cu ngaidamnak in cuaithlai asi.\nDuhdawtnak hi “ kan duhdawt mi hrangah ziangzat ziangvek kan tuahsak” timi le “ kan duhdawtmi ziangtluk kan ngaidam thei” timi tehfung thawn hniksak asi sawn. Na duhdawtmi in na duh lo zawng, na huat zawng a tuah ih na lungawinak ih na ruah mi a lo siatsuahsak tikah na duhdawt taktak maw tiah hniksak na si. Cucu Jesu Khrih nunah kan hmuh thei mi asi. A duhdawtmi leitlun mi pawl hrangah a nunnak a pek ih a duhdawtnak thei loin amah thattu pawl hman a ngaidam thotho. Duhdawtnak thlarau in a cencilh mi khristian nunah huatnak in hmun a nei lo. Milai duhdawtnak cu milai thinlung diriamnak, mai lungawinak tipung tu hrang lawng asi ih tawpcin a nei. Asinan vanlam thlarau in a ransuahter mi duhdawtnak cu tawpcin le rikham a nei lo.\n2) Lungawinak (Joy) : Lungawinak cu riahsiatnak thawn tah asi theu.\nZokhal milai duhtling malsawm dawn lai fangah le ziangkim cu duhthusam vek asi in theih awk lai fangah a lungawi lo an um lo. Asinan ziangkim hi milai duhthusam kalh zawngin an feh thluh vekin thil a thleng tik canah thlarau rah cu mailai nunah a rah taktak maw tiah hniksak asi. Tisa a cah lo laiah, tisa duhthusam a famkim lo laiah, nitin nunah milai ruahnak ih ruahban lomi thil pawl a thleng tikah vanlam ihsin a rahsuak mi lungawinak in milai thinlung a luahkhat taktak maw tiah fiah kan si theu.\nVan lam tlarau in a rahsuahter mi lungawinak cu mitin hmuh theih le kut in tham theih thil ah a hngat aw mi asilo vekin cupawl an thleng aw rero tik khalah a thleng aw dah lo mi lungawinak asi.\n3) Daihnak (Peace): Daihnak cu a sat vetvetmi hmuh tonnak thawn tah asi theu.\nKiangkap ah meisa hliau dupdo a kang tikah, tisuar hrum dupdo in kan leitlun lawngpi cu a cim dutdo ih tidai cu lawngsungah an lut dutdo tikah, thlipi a huuk dumdo tikah, Kiosa a kaa a kau thei bikin a ang ih kan sa ei dingin a haa a lip rero hmuh tikah, Satan in a thilti theinak sangbik le hriamhrei tha bik thawn kan milai nun cu siatsuah a tum lai canah, Satan cu hni hiohio in ka nehzo asi tiah a ummi thlarau mit in kan hmuh lai canah, milai porh awknak le suan awknak hmuahhmuah cu a hlo thluk vekin theih awk canah, tisa in a thlin nawn lo mi dinhmunah din lai canah, Daihnak kan nei taktak maw tiah thlarau rah cu hniksak asi theu. Cuvek can ah vanlam daihnak in milai thinlung a luahkhat tikah mangbangza daihnak cun milau sunglam nun cu a luahkhat theu sawn asi.\nCuticun zumtu cin Pathian thawn an pehtlaih awknak ah daihnak a um tikah amai mimal sunglam nun lawng si loin a milai pi pawl thawn an pehtlaih awknak khalah daihnak a um asi.\n4) Thinsaunak (patient): Thinsaunak cu Pathian can (God’s time) hngak asi.\nIsreal pawl kha Igpyt ram ihsin hruai suak dingin Moses in ziangruangah kum sawmli sung hram lakah tuu khal tahrat in Pathian can a hngak? Ziangruangah Israel pawl cun kum sawmli sung nelrawn ramcar ihsin an tumram lut dingin an hngak a tul? Egypt ram lal tuan dingin ziangruangah Joseph cun saltannak le thawng in sung tiang a rak tuar tul tenteng? Ziangruangah a unau pawl huatnak cu a tuar tul tengteng ih ziangruangah thuphan puh tiang a tuar hmaisak a tul tengteng? Pathian tumtah mi le lungawinak hi milai nunah tuansuak asi hlanah milai thinlung hi timtuah cia a rak tul ringring theu. Pathian in can a nei ih cucu thinlung daiten a hngak thei tu pawl cu thlarau mi pitling an si. Cuihlei ah, thinsau nak cu mah hua tu le duhdawtmi parah kan cangvaihnak par khalah a lang theu. In hua tu pawl siatnak hminsiatnak tuah thei dinhmunah kan din lai khalah hmanrua zapi ten hmang loin thinlung ret thei nak asi fawn. David in Saul kha lungkua sungah a that thei nan thinsau ten Pathian mithmai zoh in a that lo. Kan duhmi le in duhtu, kan duhsak mi pawl hrangah thiltha tuah ding in kan timtuah tik khalah ziangtik hmanah Pathian thu dik le can ruat mi pumpelh dah lo tu, a tikcu le can te ah ciamciam ten thu ruat in Pathian remruat le kutcang sawn kha zo ih Pathian thu vekin nitin khua a ruatih a nung tu kha thinsaunak thlarau in a luahkhat mi mizia sawn asi.\n5) Ngilneihnak (kindness): Pathian hnen ihsin thilta malsawm dawn mi pawl hi midang in co ve hai seh tiah midang duhsaknak thinlung put asi. Leitlun milai tampi cun Pathian hnen ihsin an co mi malsawm, lennak, thatnak, lungawinak pawl hi midang in an co ve pang ding ti an phang, asilole canpual tha le covo tha lungawinak le cawimawinak hmuahhmuah cu anmah (anmah le sungkhat rualpi tha, pawlkom) in co theh sehla midang cu anmah hnakih niam, an kuat hnuai ah um theh hai sehla ti hi an duh theu. Asinan Thlarau in a cencilh mi milai pawl cun Pathian hnen ihsin an co mi lungawinak malsawm hmuahhmuah cu a thathnem pi le lungawipi vetu ding midang pawlin cove hai seh tiah duhsaknak ngaingai an nei. Anmai comi hnakin a tamsawn malsawm le lungawinak cu Pathian hnen ihsin midang in an dawn theinak ding tiang midang duhsaknak thinlung in an thinlung cu a luahkhat theu sawn asi.\n6) Thatnak (Goodness): Mai milai thinlung duhnak diriam ternak hrang si loin thiltha tuahnak. Mai hrang hlawknak le mai duhmi ngah duh ruangah si lo, kan parah thiltha a thleng sal ding ti thinlungput ruangah si loin midang hrangah thiltha tuah duhnak thinlung le tuahnak pawl hi thlarau in a celcilh mi zumtu pawl nunah a rahsuak mi asi theu. Milai in mitha si duhnak, canpual tha, faknak, cawimawinak, mai hmakhua sialnak ruangah thiltha an tuah theu. Thlarau in milai zumtu nunah a rah ter mi thatnak cu a danglam asi. Mai tang sung hlawknak hai lut duh ruangah si loin Pathian hmin sunlawinak sawn ruat ruangah midang hrang Pathianhmin in thatnak a tuahsak tu sawn an si.\n7) Rin-umnak (faithfulness) : Pathian hnenah rinum nak cu milaipi parih rinumnak in a langter theu. Rin umnak hin man tampi a man theu. Pathian hmaiah rin um zetin um thei dingin voi tampi cu milai in hlawknak, lungawinak, diriamnak, sunloihnak in kan ruah mi hlohphah a tul theu. Daniel le a rualpi pawl cun Pathian hnenah an rin-um ruangah siangpahrang in ah nuam zetin um thei nak dinhmun kha an hloh phah ih Kiosa rawl ah thlak an tuar, meisa thawn ur tiang an ton phah. Joseph cun a rin umnak ruangah thawng inn sungtiang a thleng phah. Rin umnak hin kan duhzetmi kan hloh phah lawng si loin tisa in a duh lo zetmi dinhmun tiang tuar phah a theih. Mai hlawknak le duhmi tiang hloh phah lawng hman si loin tisa in a duh lo zet mi, har a ti fualfo mi tawn phah tiangin Pathian ah a rin um tu cu mi thlawsuak an si. Cuvek rinum nak cu Pathian Thlarau hnatuan rahsuak sawn asi.\n8) Nunnemnak (gentleness) : Numnem hi tihhrut asilo, thathnemnak a suahpi lo dingmi tongkam le tuahnak hrial theinak mizia sawn asi. Fel le tha si duhnak ruangah milai cun anmahle anmah an hum aw, an venghim aw ciamco. Midang siatnak thu tampi an sim tikah anmah cu an tong thei tu pawlin tha deuh ah in ruat ding tiah an ruat aw theu. Asinan thlarau in a luahkhat mi numnemnak cun Pathian remruat le duhnak lunghmui zawng sawn kha tuah pitling asi theinak ding hrangah milai duhnak cu tanta thei nak mizia sawn asi.\n9) Mahlemah neh awknak (Self control): Mai taksa thinlung le ruahnak a kaihrem thei ih tuah tulmi pelhsolh lo ten a tuah thei tu le tuah lo ding mi hrial theh thei tu cu thlarau ah mi pitling asi. Cucu a lenglam ah tuahnak lawng si loin milai sunglam nunah a luah tu, khawruah pawl khal a tel asi. Milai sunglam ah khua a luah tam bik tu, khawruah le suangtuahnak pawlin mi pakhat cu ziangkhal a tuah ter in a tuah lo ter lole a cangvai ter asi. Suangtuahnak, tongkam, le tuahnak cu thlaici, a kung, le a rah vek an si. Suangtuahnak in milai thinlung sungah khua aluah hmaisa ih tongkam in a thlun theu, cui hnu ah tongkam cu tuahnak in a thlun theu sawn asi. Cutin mah le mah a kaihrem aw thei tu cun a sunglam nunah khua a luah tu, khawruah, a tongkam le a tuahnak khalah a mah le amah a neh aw aw asi.\nCuruangah zokhal sunglam nun a thianhlim lomi in thianghlim nun neih a theih lo. Ziangah tile a thianghlim lomi suangtuahnak le a thianghlim mi Pathian thlarau cu hmunkhat ah an um tlang thei lo, hna an tuan tlang thei lo asi. Mi iksiknak, hurnak, puarthaunak, duh ham nak, hamtamnak, thiltha lo hmuahhmuah suangtuah nak in milai sunglam khua aluah tikah Pathian thlarau cu a riah a sia ih cui milai nun ahcun zianghman hna a tuan thei nawn lo asi. Zokhal mai sunglam nun a thianhlim lo tu cun a lenglam nun khal a thianghlim ter thei lo. A sunglam khawruah a kaihrem thei lo tu cun a tongkam le tuahnak khal a kaihrem thei fawn lo.\nCuticun suangtuahnak le khawruah tha lo pawl cun tongkam tha lo a hring suak theu. Pathian thu in a simmi cu “mi pakhatkhat cu sakhua mi zet vekin a ruat aw aw nan a tongkam a kilkhawi thei lo asi ahcun a sakhua mi sinak cu thuphan lolak” asi a ti. Cuvek tongkam pawl cu ziangvek tongkam saw an si? A ngaitu pawl thinlung sungah thu tha lo a ruatter tu, mi a hua ter tu, thinglung sual a neihter ter, Pathian dodalnak thinlung le milai siatsuahnak thinlung le ruahnak a neih ter tu, mah le mah porh awknak thinlung a neihter tu tongkam pawl tla hi tur nei vek, Pathian in a tenzetmi tongkam pawl tla an si. Asinan, Pathian Thlarau in a luahkhat mi zumtu cun a sunglam nun, tongkam, le tuahnak khal ah amah le amah a neh aw aw ih a ziangkim cu Pathian thu hnuai ah a tuhlut aw aw ih Thalrau Tianghlim thunun nak hnuaiah a nitin nun cu a hmang saw asi.\nThlarau mi ka si maw tiah mah le mah a cek aw duh tu pawl cun hi pawl hi zoh in cek aw hai seh. Cuticun kan sakhua nunphung hin hum in kan um lo nak dingah thutak lamzin kan zawh cio thei nak ding ah tiah duhsaknak thawn,\nCasar tu zapi ten Pathian in malza lo sawm hram seh!


Africa le Asia pawl in Nithim zoh - Chinland Today Media\nJanuary 16, 2010 4:20 am·4 comments\nAfrica le Asia ih um mi thawnglenglo in nithim lai cu mangbang zet in an zoh.\nHi nithim hin Africa ihsin a thok ih Chod, the Democratic Republic of Congo, Uganda, Kenya le Somalia pawl paltlang in a feh vivo ih cutin Indian Ocean lam thleng in a feh vivo ih Indian Ocean tlunah luarzet ih a um tiin National Aeronautics and Space Administration Web site cun a phuang.\nAfrica a lan thlun ihsin Asia khuamual lam a pan vivo ih, hi nithim lai hi Maldive, Southern India, Sir Lanka hmun thenkhat, Kawlram le Chin pawl khal in an rak hmu thei ve.\nHi thlathim hi Thlapi in ni a zate ih a khuh thluh lo ruangah abial/hlum mi nithim ti khal in an ko. Hivek ih thlathim hi vei 66 lenglo a rak um zo ih a thupi tukmi nithim a si lo ti in nikhua zoh thiam pawl in an sim.\nHivek ih thlathim hi July 22, 2009 ah a rak cang dah zo ih India, Nepal, Bangladesh, Bhutan, Myanmar, China le Japanese islands pawl in an rak hmu thei.\nMonsoon ruah sur daan ding thleng\nChina In Africa Ah Tlangleng Zin Tuah Ding\nSeptember 1 Ni Ih Operasi Kaihmi pawl Cazin\nSouth Korea Ram In Kawlram Fang Lei Ding\nMawite (Jahau) says:\non January 16, 2010 at 8:02 am\nNa ngan thiam lawlaw.\nHimi ni thim news hi ka uar tukmi a si.\non January 17, 2010 at 4:12 pm\nPi Aung San Suu Kyi le kawlram liaison minister Aung Kyi cu ahmaisabik 2010 ih tawnawknak 15 January 2010 ah Suu Kyi thawngthlaknak hmun ah minit (25) tluk hrawng an nei nan ziangmi thu an rel timi cu zohman in an thei loh thu National League for Democracy’s Central Executive Committee (CEC) pawl in an sim.\non January 18, 2010 at 2:05 pm\nkan lai mi cu kan than g so rero nan pathian lam ah kan tla sia deuh abang\non January 27, 2010 at 7:15 am\nna ti dik tuk, ttan kan lak a ttul nasa.\nLaimi hrangah na pi-in thlacam tlang uhsi!


Australia X Factor 2013 Ngahtu Dami Im Ka Uar Rori Ko - Chinland Today Media\nAustralia X Factor 2013 Ngahtu Dami Im Ka Uar Rori Ko\nOctober 28, 2013 1:18 pm·0 comments\nVan Bawi Lian\n2008 kum ihsin Australia ih X Factor hi hlazuamnak ih ka uar bik mi a siih pelhlo ten ka rak zoh ve ṭheu. Tuni tiang an hlasak mi pawl le a zuamtu pawl khal ka uar mi pawl cu ka sumpai cem in karak vote ve. Kum dang hnak in tuikum ih a ngahtu Dami Im hi ka lungawi cuang. Zumtu a si ruangih ka ṭannak cu thuhran, a hlasak mi pawl hrimhrim hi ka tleirawl tir ihsin ka uar tuk mi hla pawl lawnglawng an siih a sak dan ka diriam in ka uar tuk. 2008 ihsin kum 4 rori a pehpeh in ka ṭan mi pawl in an ngah ih keimah ten ka rak lung hmui ve zet. 2008 ihsin angahtu pawl cu Altiyan Child, Reece Mastin, Samantha Jade le tuikum Dami Im pawl an si.\nTuikum Australia X Factor hlasak zuamawknak ih pakhatnak a ngahtu Dami Im cun a lungawi thusimnak hitin a nei ‘hi tivek ih i cawisang tu hi ka biak Pathian a si, duhsannak a nei ruangah hitin I cawisang, mi harsa, nu le pa neilo, rual banlo pawl bawm theitu dingah in tuah asi, ka ngah mi pawl hi an mah pawl bawmnak ah a zaten ka hmang thluh ding, Pathian in amah sunlawihnak tilang tu dingah I hmang asi’ tiin a sim.\nDami Im hin Australia X Factor ah hlasak dingin a pasal Noah a hruai ih cuntin Hero timi Mariah Cary ih hla thawn a hmaisabik zuamnak ah a tel. Hlazuamnak ih thuṭhennak tuahtu, Ronan Keating, Red Foe, Danny, Natalie pawlcun an lungkim tilangnak ah an um hmun ah dingin lawmnak an nei.\nBoot Camp ih an zuamawknak ih a hlafang a hnih ruangah Top 12 pawl lakah a tel theilo. Asinan mibik 12 pawl an hrilmi lak ihsin pakhat ih remcanlonak ruangah an la kir sal. Mipi hnenah Live ih hlasaknak an neih thok ihsin Australia mipi lawng siloin Australia X Factor tuṭhentu pawl ih uar bik mi lakih pakhat a si vivo. A hlasakmi lakah “Bridge over Troubled Water” ti mi tla cun Australia pawl ih an ngai tambik pakhatnak rori a ngah. Culawng siloin “Don’t Leave Me This Way” ti hla a sah laiah Australia X Factor tuṭhentu pawlcun a hlasak mi hman a cem hlanah an rak zawn in an rak lam pi.\n2013 Australia X Factor an zuamawknak ah hla fing 12 (an sak mi pawl nawn sal in) an sak ih vei 9 lenglo Australia X Factor tuṭhentu pawlin an lungkimnak le an lawmnak tilang in an ding. ‘Hitluk in Australia kum 4 sung X Factor thuṭhentu ka si sungah mi ropi, hlasak thiam ka tawng dahlo, zarh tinte in kan milai pawl ih kan zuam bikmi cu amah (Dami Im) hi asi ringring, a phu rori a si’ tiin Ronan Keating cun a sim. A netabik an hlasak zuamawknak ih a sak mi “And I am telling You” ti hla a sak thluh ah Australia X Factor tuṭhentu pali pawl cun an tonak ih dinglawng hman duhtawk lo in an cabuai par rori ah dingin an lawm.\nDami Im hi kum 9 a ti ihsin South Korea ihsin Australia ah an ra vai lut. Piano le Violence tumthiam a si hlei ah zirhtu a si. Pathian duh zettu le an kohhran ih hlahruaitu le piano tumtu pakhat a si. Australia Brisbane ah a pasal Noah thawn an um.\nA hlasak mi : The X Factor Australia 2013: Dami Im: And I Am Telling You – Grand Final\n666 Drake le Rihanna\nIron Cross Le Air Supply Concert Nei Tlang Ding\nTags: Australia X Factor 2013, Dami Im\nVanzam A Hnintuk Ruangah Mi 27 Hliam Nazet Tuar\nObama In Mr Trump American President Tuanlo Ding Ti\nZohṭhimtlak Salai Cung Chin Thang: GCO Hrang $1000 Hlu